FORTUNÁTUS 


Móricz Zsigmond fiatalkori nagy drámája, amely 1918 novemberében 
szinte véletlenül látott nyomdafestéket. Egy akkori hetilap karácsonyi 
mellékleteként Móricz-művet akart adni olvasóinak. November végén 
"lerohanták" kéziratért: egy füzet lesz az egész, jó lesz akármi, csak 
Móricz Zsigmond neve fontos, hogy hirdethessék. 
Móricz a világháború végén, az ország összeomlása idején alig írt, 
bénultan figyelte az eseményeket. A ,munkairtó időben", ahogy ő 
megjegyezte, félkézzel, egy sok-sok éven át fiókban porosodott 
munkáját adta oda. A kézirat a Móricz név hitelével, olvasatlanul ment a 
nyomdába. 
Döbbenetes hatása csak akkor jelentkezett ,szakkörökben", mikor a 
füzet forgalomba került. A leghevesebb szemrehányásokkal illették a szerkesztőt, 
gondatlansága miatt, hogy egy ilyen ,antiszemita fércművet" ki mert hozni. Móricz 
Zsigmondot pedig halkan szigetelni kezdték. Az 1918-19-es aratásban bizonyára más 
szerepet szántak volna a ,tősgyökér, őshumusz", nagy paraszt-alibi embernek a 
forradalom szellemi frontján, ha nincs a "végzetes kisiklás". 
A kis könyvet pedig a legrejtélyesebb módon tüntették el a legrövidebb idő alatt. De 
nemcsak a könyv példányait, emlékét is kiirtották: nincs az a lexikon, Móricz-bibliográfia, 
irodalomtörténet, amelyben az írónak ez a munkája szerepelne! 
Pedig az alábbi mutatóból is megfigyelheti az olvasó, Móricz Zsigmond egyik legforróbb 
drámájáról van szó, egyik legtüzesebb írásáról, melynek lapjairól olyan vihar fú, nyelvéből 
olyan erő, mint az Erdély-trilógia leggazdagabb passzusaiból. A dráma maga nem 
bontakozik ki teljesen: ennek oka Móricz Zsigmond oknyomozó. realizmusa, mely a 
történeti tárgyat mindig teljes hitelességgel akarta fölvetíteni, s nem engedte, 
érvényesülni a dc$ámában benne rejlő az életnél is igazabb művészi igazságot. De így is a 
legnagyobb Móricz-írások közül való. 
A magyarországi zsidóság egyik legsötétebb figurájáról, a Mohács előtti idők 
nPénzügyminiszteréről", Fortunatus-ról mintázta meg Móricz Zsigmond hősét. 


Mit tud a történelem a Móricz dráma hőséről, Fortunatusról? 


Fortunatus eredeti neve Snéor Sálmán (Salamon) volt, egy Efraim nevű gazdag zsidó fia. 
Egy keresztény nővel folytatott viszonya miatt tűzhalállal büntetnék, de Perényi Imre 
nádor megkeresztelteti s ezzel megmenti. A nádor, mint keresztapja adja neki a 
Szerencsés (Fortunatus) Imre nevet. 

Pénzügyi szakértelme s az udvarnak nyújtott kölcsönei egyre nagyobb befolyáshoz 
juttatják II. Lajos udvarában. 1520 táján már mint alkincstárnok , érezteti csöppet sem 
hasznos befolyását a kincstár kezelésében" — írja róla a Zsidó Lexikon. 

1521-ben elesik Nándorfejérvár, a főpapok és országnagyok őt okolják a veszteségért, 
mert a vár felszabadításához szükséges pénzt és hadiszereket későn küldte el. 

Ekkor már teljesen befolyása alá keríti a szerencsétlen, félig gyermek királyt. Hamis pénzt 
veretett királyi beleegyezéssel, a valódi értéke csak fele névértékének. 1524-ben 
Verbőczy hatalmas támadást intéz ellene s a többi megkeresztelt és egyéb félzsidó ellen, 
s követeli Fortunatus elmozdítását. Fortunatus befolyása erősebb, mint bárkié, hatalma 
egyre nő. Egy év múlva jelentkeznek a becstelen pénzpolitika következményei: nyomor, 
éhínség, pusztulás mindenfelé a hitelétvesztett, értéktelen pénz nyomán. 

A nemesség rákosi tanácskozása követeli, hogy a király égesse el Fortunatus-Snéor 
Salamont. A király kényszerhelyzetben a budai csonka-toronyba záratja. Titokzatos 
közbenjárók rövid néhány nap alatt kiszabadítják. A nemesség s a nép csak akkor tudja 
ezt meg, amikor ,kiszabadulása megünneplésére" Fortunatus nagy lakomát ad budai 
Szent-György téri palotájában. 

A felbőszített tömeg fellázad, megrohamozza a palotát, lerombolja, zsákszámra hordja el 
a zsidó felhalmozott aranyát. Másnap az egész budai gettót lerombolja a nép. 
sSzerencsést - írja a Zsidó Lexikon - ez a nagy veszteség sem tette tönkre, de még csak 
meg sem tántorította. Rövid idő alatt az eddiginél is nagyobb befolyáshoz jutott. Az 
udvari párt tehetetlensége miatt elhatározta, hogy (az ellenfél) Szapolyaihoz közeledik. 


Egy hónappal a börtönből való kiszabadulása után a Fuggerek kezén volt (felvidéki) 
rézbányákat is megkapja": - Ismét alkincstárnok, tagja az országtanácsnak. , Szerencsés 
most már mindvégig ügyesen tartotta magát, - folytatja a Zsidó Lexikon, - ő kapta meg a 
budai, majd később a pozsonyi harmincadot is". II. Lajos király ezzel törlesztette neki 
1500 forintnyi személyi adósságát. , Több zsidó kútforrás szerint halála előtt visszatért a 
zsidó hitre, aminthogy ez az ingatag jellemű, (!?) ember egész életében, még 
megkeresztelkedése után is, állhatatosan ragaszkodott a zsidókhoz, akiknek hitétől csak 
végzetes külső kényszer szakította el. A zsidók annyira méltányolták Szerencsés 
ragaszkodását hittestvéreihez, hogy a fennálló szokásokkal ellentétben fiait az ő nevén 
hívták a tóra elé". (Zsidó Lexikon 845-846. I.). 


Móricz Zsigmond 


FORTUNÁTUS 
Történelmi színmű 3 felvonásban 
Történik 1525-ben Budán és Pesten 

ÖREG DRÁGHFFYNÉ PERZSI 

DRÁGHFFY BENIGNA VÉNASSZONY 

A PRÍMÁS ÍRÓDEÁK 

EFRAIM HÚSZ FIATAL LEÁNY 
DINA KATONASÁG 


Jegyzet. Ezt a fiatalkori munkámat, amely sok-sok éven 
át a fiókban porosodott, a munkaírtó időkben úgy adom ki, régi 
ügyefogyottságban, mint a gyermek a régi játékát: hátha kerül 
gyermek, aki kicsit így is eljátszogat vele. 


Budapest, 1918. november 28. 


M. ZS. 


ELSŐ FELVONÁS. 


(Fortunátus hálószobája gyönyörű, nagy, sárga terem. Három részre tagozódik, Úgy hogy 
mindenik rész önálló külön interieurt ad. Ragyogó sárga szín az uralkodó. Falak, 
szőnyegek, fegyverek s más díszítő alapelemek mind sárga alapszínűéit. Az egész terem 
egy jóízlésű és diszkrét középkori kéjenc fényűző bűnbarlangjának a képét adja. Jobb 
oldalon házi oltár, mögötte ágy, nagy oltárképpel, amely valamely drága szépségű 
primitív piktor ignotus romeke. Ez a kép egy titkos folyosó ajtaja s ha kinyílik, az oltár és a 
térdelő zsámoly lépcsőül szolgál előtte. A középajtó beöblösödik s kétoldalt négyszögletes 
oszlopok teszik szinte fülkévé. Az ajtók igen alacsonyak és szélesek.) 


(Efraim, Dina és Salamon alázatosan meghajolva állanak pár lépéssel a baloldali ajtó 
előtt. Feltűnően sokáig, egész percig maradnak görnyedten, fel sem mernek pillantani. 
Tudják, hogy még nincs benn Fortunátus, várják. Sötét, rőtvörös köpenyekben vannak, a 
két öreg zsidó igen szegényes külsejű s a sárga zsidófolt lerongyolva lóg a ruhájukon. A 
lány vadonatúj köpenyben van, amely a földet söpri. A kámzsa fel van húzva a fejére, de 
a férfiaké a hátukon lóg s Efraim ritka őszhajú, borzas feje, csapzott nagy szakálla 


egyszerre megszerettetik ezt a melegszivű, okos, jámbor, ideges jó embert. Salamon az 
utakon és batyucipelésben megrokkant, megkopott öreg, nagyon , ártatlan és 
gyámoltalan, ha haszontalanságról van szó, de ha valami üzleti észre van szükség, a 
szeme megcsillog s ernyedt ujjai karomszerűen megkeményednek s valami önkéntelen 
humorral esik rá, mint valami héja árnyéka a beszéd témájára.) 


DINA (hirtelen térdre esik, a másik percben már a földön hever). 


EFRAIM: Dina! (rémületében melléje roskad). Előhim!... Elájult! Most mit tegyek 
vele? (még jobban becsavarja a lányát a köpenyébe). Salamon hamar, mondd el az 
ájulásról való imát, óh Uram én egész elvesztettem fejem. (egyre csak csavargatja a 
köpenyt a lányára, még az arcát is betakarja.) 


SALAMON (zsidóul, monoton hangon imádkozik, egy szót sem érteni belőle.) 
DINA (levegő után kapva feléled, sóhajt.) 


EFRAIM: Dina! Gyermekem! Kis lányom! No, csak szedd össze magad. Ne félj. 
Azért nem egy gójnál vagyunk! Nem idegennél. Izrael fiánál. Snéor Sálmánnál. Es ha 
Fortunátus Imrének hívják is, azért ő még zsidó és a zsidók büszkesége, a zsidók 
reménysége. Olyan ő, mint Eszter, aki a király házában élt a többi zsidók közül. Igaz, 
Fortunátus Imre elhagyta apái hitét: de azért igazi zsidó ő! Minden szombaton 
alamizsnálkodik! és héberül írja a számadási könyveit! 


DINA: Ő a legszebb férfi a világon! 


EFRAIM (megzavarodik): A legszebb... Micsoda szó ez? A legjobb! A legjobb zsidó! 
Meglátod, ha majd belép, szeretettel ölel keblére bennünket a szegény zsidókat! 


DINA: Ha belép! Atyám, ha belép, én újra elájulok, ha belép a szép Snéor! 


EFRAIM (felfortyan s szokása szerint hirtelen méregbe jön): Elvette-e eszedet Isten, 
hogy hiábavalóságokat szólasz. Mi a szépség, az Isten küldötténél? Az csak olyan, mintha 
a budai hitközségről, Isten óvja, azt mondanád, hogy szebb házban lakik, mint a pozsonyi 
hitközség. 


DINA: Óh atyám, ha ereznéd, hogy dobog a szívem, nem beszélnél ennyit. Kérdezd 
meg a budai zsidó asszonyokat és lányokat, nem állana-e meg a szívük kopogása, ha 
egyszerre csak a szép Snéor szobájában térdelnének a szőnyegen. 


EFRAIM: Isten őrizz, hogy, kérdeznék én ilyet tőlük. Egészen más az én tisztem: a 
törvény magyarázása, és az elmúlt dolgoknak, meg azoknak az írásoknak megfejtése, 
amelyeket a zsidók a világ minden tájairól összehordanak az én kis házacskámba. Es te 
balgatag gyermek, akit én sok rimánkodásodra azért hoztam el magammal, hogy 
öregségemnek gyámola légy, mert lábaim már gyöngék és szemeim már homályosak. Ha 
megloptad öreg atyád bizodalmát és ilyen hívságos vágyak miatt jöttél velem, akkor jobb, 
ha nem nevezed magadat Izrael leányának és Sion gyermekének. 


DINA (fájdalmasan): Atyám, ne szólj így velem. Hiszen tudod, hogy én csak egy kis 
fecsegő madár vagyok Izraelben... De lásd atyám, én mióta élek, mindig, a Snéor bátyám 
nevével kelek és fekszem és te ezt jól tudtad és soha se mondtad, hogy ne tegyem. 


EFRAIM: Bizonnyal nem, mert Etel Snéor, ha elhagyta is apái hitét, azért ő mégis 
igazi zsidó és a zsidók büszkesége, a zsidók reménysége, mint Eszter, aki élt a 
királyházában és első ágyasa volt a királynak... 


DINA: Istenem, milyen szép itt minden! Atyám, magyarázd meg nekem, mi az, 
amit itt látnak szemeim? 


EFRAIM: Gyermekem (Salamon a függönyöket és szőnyegeket szakértő módon 
tapogatja, mindennel nagyon meg van elégedve. Efraim viszont szét sem néz, csak tudós 
módon recitáljala Fortunátus háza tele van véghetetlen gazdagsággal: ékszerekkel, 
aranyhímzésű szövetekkel, bársonnyal, selyemmel, posztóval, pénzzel, különféle egyéb 
házi szerekkel és sok szerémi borral. 


DINA (gyerekes, naiv, vidám kíváncsissággal nézeget körül. Általában igen boldog 
és megelégedett, hogy itt lehet. Salamon halkan magyaráz valamit, de nem mer 
hangosan szólni). 


DINA: Mi az a bor atyám? (idegesen kacag.) 


EFRAIM (felfortyan): Hallgass! Mit lármázol ilyen tiszteletreméltó helyen! Itt úgy 
kell viselned magad, mint ha bebocsátanának a zsinagógába a függöny mögé, ahol is 
nem szabad az asszonyi állatoknak zavarni az emberek ájtatos imádkozását! És te itt úgy 
fecsegsz, úgy kérdezősködöl, mint a csecsszopók. 


DINA; Atyám! Ő jön!... (Efraimék körülnéznek s helyre állanak ijedten 
egymásmellé, pedig semmit sem vettek észre.)]Jön Ő és elájult megint az én 
tetemem! (Fortunátus a középső ajtón belép). 


EFRAIM: Csss! Te szerencsétlen teremtés! Hajolj le. 

FORTUNÁTUS (észre sem veszi őket s a jobb oldal ablakhoz siet, azt felrántja és 
kinéz rajta, de visszahúzódik, hogy kívülről meg ne lássák. Mohón figyel kifelé. Olyan 
pillantással, mint egy vadat látó vadászkutya, de óvatosam mint a róka a bokor mögött). 


KABOLD (jön s szigorú pillantást vet a zsidókra, akik félve bújnak össze). 


DINA (állva marad s szinte átszellemült arccal néz Fortunátusra. Aztán kitalálja, 
hogy az valami lány után néz ki az ablakon és rémült, ijedt arccal les). 


FORTUNÁTUS (halkan, suttogva): Gyere csak gyere! Nézz ki. Templomiba megy! 


KABOLD (meglepetve): Hász ez a Drághffy uram hugja, az istenem uram, biz a 
Benigna kisasszony! (Dina megtántorodik.) 


FORTUNÁTUS (úgy belemerült a lelkesedésbe, hogy nem figyel): Csitt! Ki ne 
mondd még egyszer! 


DINA: Atyám! Ő más lány után les ki az ablakon! 


EFRAIM: Mi? Te szerencsétlen! Hajolj le, hajolj le! Ostoba lány, mért hoztalak el 
vesztemre! (Dina szédelegve lehajol.) 


FORTUNÁTUS (ebben a percben visszanéz rájuk, már mindnyájan meggörnyedve 
állanak): Zsidók!... Nem haragszom!... Majd hivatlak! (visszafordul az ablakba s felkiált). 
Eltűnt!... Bement a templomba. (Kabold a zsidókhoz megy s kitereli őket a szobából. 
Efraim és Salamon bókok közt eldöcögnek, Dina szédülve, tántorogva megy ki. Kabold 
utánuk megy s mindjárt visszajön). 


FORTUNÁTUS: Imádkozik!,.. Boldog isten, kihez szól!... Ha én volnék az az isten, 
térden lesném odafenn az égben! OO, beteljesíteném! (visszafordul s mélázó nagy 
léptekkel végig járja a szobát.) 


KABOLD (visszajön): Jól vagyunk eccer!... országgyűlés fegyverben áll Rákoson, ü 
kelme meg a lányok után szimatol! A magyari nemesek a Fortunátus fejét követelik, 
Fortunátusnak meg a Drághffy jányon az esze. 


FORTUNÁTUS (visszafordul az ablakból, előre jön s leül a párnás székbe): Micsoda 
lány, Kabold!... Karácsony óta ételem-italom ez! Ugy imádom ezt a szüzet, mint senkit, 
életemben! 


KABOLD: Fejünkre vakarunk még ez imádságbul. 


FORTUNÁTUS (nem hallja): Micsoda leventéről álmodik ez! Aki forró és merész és 
büszke, mint az oroszlán? Aki mindent egy kockára dob, aki rablólovag, ha kell eget, 
földet meggázol érte! Ő... 


KABOLD: Ajjaj! Megkötik itt jámbor, koszorúdat! 
FORTUNÁTUS: A szüzek szüze, ez igazi szent soha sem fogja átlépni e küszöböt! 


KABOLD: Nem elég a bátyja felesége? Majd búzádba vetik a sarlót, vigyázz! (az 
oltárképre mutat). Mán nagyon szagolják, hogy itt jár hozzád Dréghffyné asszonyunk! 


FORTUNÁTUS: Zárd el, zárd le!... Nem kell többet az asszony! A húgára vágyom!... 
De közelébe sem lehet férni a kevély Drághffyak lányának!... Soha sem fogja az a 
gyermek megtudni, mi volt ő nekem!... Pedig tudnék az lenni, amire ő vágyik titkos 
álmában! Ó, csak pár pillanatig volna itt nekem, míg megkáprázik a szemem a 
boldogságtól, ha újra eltűnik is!.. Kabold, hozd fel nekem! 


KABOLD: Óóó! Mostan tértél eszedre! 


FORTUNÁTUS: Hamar, hamar gazember! A nagy egek csinálták ki, hogy ma 
országgyűlés van Rákoson! Nézz ki, üres minden utca! Senki sincs itthon Budavárában! A 
templom hátsó kapuja két lépés! és egyedül eresztették, egyedül ma az oltár elé 
imádkozni! Az isten jön segítségemre és minden ördög, ha kell! Itt kell látnom őt! Itt 
akarok előtte fetrengeni, itt a homlokommal verem a kőkockát és ő a sarkával rám tipor, 
mert így vagyok méltó rá! mert így vagyok az, aminek ő engem látni akar! Rabold, mért 
nincs ötezer éves szüzességem, hogy lássa: magtalanul tudnék elsorvadni érte. 


KABOLD: Háborodott! 
FORTUNATUS: Siess, siess! Az oltár előtt imádkozik! Lesd el, mikor kilép, 
ragyogóan, mint a fellegekből a napsugár! dobd az arcára a keleti mágus kendőjét s hozd 


fel nekem! 


KABOLD: Iszen csak ez süljön ki világra, olyan máglyát raknak alád, égig csap a 
füstje! Eszeveszett! 


FORTUNÁTUS: Hadd vesszen az ész! Húszezer ősöm vétkéért akarok előtte 
penitenciázni! 


KABOLD: Bár magadért tudnál az, isten előtt jólélek!... Én nem fogok lányt rabolni 
a templom kapujából! 


FORTUNÁTUS: Az oltár elől Kabold! Az oltár lépcsőjéről! Ez fog neki kápráztató 
lenni! Megérzi ő, hogy azt akarom, hogy még ott legyen a ruhájában a tömjén füstje, 
hajában a szenteltvíz szaga, az arcán az imádság dicsősége, mikor felserken előttem, itt 
mágnásasszonyok és szolgálóleányok és mindenféle szüzetlen némberek megfertéztetett 
templomában! Ó, tudja ő, hogy hol lesz! Minden lányos szoba tele ennek a helynek 
hírével, ahová: csak asszonyi állatnak s csak szerelemre szabad bejutnia! 


KABOLD: Kötelekbe kellene verni! 


FORTUNÁTUS (térdre esik, suttogva): Itt fog állani előttem, tisztán, mint a kék 
liliom, magasan, mint az oltári szentség Úrfelmutatáskor és látja, hogy engem 
megőrjítenek az én vágyaim és tudja, hogy szenté tesznek engem az én bűneim! És azt 
fogja mondani, hogy a vétkekbe vetette az Ur az erények magvát s azok magasra nőnek, 
mint a temetői fű. Boldog Fortunátus! 


KABOLD: A jó lélekbe, mit akarsz ennyi dajnával! Még a nénjével vége sincs, mán a 
húgával újra!... Há, nézz én rám! Én rám la! Én se vagyok kutya! Ember vagyok! Harminc 
esztendő óta vagyok asszonyra való legény! Ha kapóra jött valami cseléd, nem 
mondom!... 


FORTUNÁTUS (feláll, hidegen, keményen): Indulj! Fel kell hozni a lányt! 


KABOLD: Jaj, ne kívánd édes uram, ne kívánja kelmed, ha istene van! Örüljön, hogy 
a másik se jön! Bezzeg arra vigyáznak most, mint a Krisztus testére húsvétba, Az öreg 
Drághffyné mindent tud, két hét óta kőmívesekkel van tele a palota odaát, úgy keresik 
ennek az alagútnak a túlsó végit! mer a vén asszonyt má megöli a kíváncsiság, hogy, hun 
lehet titkosan átgyünni a menyének ide e! 


FORTUNÁTUS (Ahirtelen felriad, szenvedéllyel): Mindjárt elvégzi az imát. Itt a keleti 
mágus kendője! Menj érte! 


KABOLD: Nappal? én? az oltár elől? A galagonyabokor megfog engem, 
poroszlókézre ad, ha megteszem!... Jaj, uram ne kívánd. 


FORTUNÁTUS: Jól van. Abrakot vetek neked! Itt egy erszény arany (odadobja a kis 
asztalra). Ha elhozod a leányzót, fogod a zacskót, leoldod az istállóban a hókalovat és 
mégy amerre látsz. De ha fel nem hozod, rögtön felköttetlek a pincében, vagy a 
padláson! A legelső ágon! 


KABOLD: Ne volnál csak Fortunátus!... de az ördögnek minden sikerül, mihelyt 
gazság! Hát csak ide azt a mágyiás kendőt! 


FORTUNÁTUS: De vigyázz! Mert ha egy annyi idővel, míg az alma leesik fájáról, 
tovább tartod az arcán, mint kell, a mennyeknek országába küldöd az angyalt, de én 
téged a pokolba, ördög fajzat! 


KABOLD: Énnye, tán először van a kezembe! Hát hány jányt hoztam én már fel 
evvel! volt-é csak eggyel is baj? 


FORTUNÁTUS: Hát az első? Nem meghalt-é? 
KABOLD: Az első! A nem számít, a csak próba vót! 
FORTUNÁTUS: Küldd be a zsidókat! 


KABOLD: Ha most se főznek szurokba, füstölő barát leszek a paradicsomba! (€e/). 


FORTUNÁTUS: Egy marék aranyért minden országokat máglyára eladnék: egy szép 
lányért tengerbe hánynék minden aranyat!... 


EFRAIM (Dinával és Salamonnal bejön. Alázatosan, meggörnyedve állanak meg 
előbbi helyükön. Dina sápadt s egészen át van alakulva, valami lázas makacsság látszik 
az arcán s merően nézi az elfordult Fortunátust): Etel Snéor!... 


FORTUNÁTUS (hirtelen visszafordul s természetes hangon rászól): Hogy mersz 
engem!... Nem tudoa, ki vagyok! Fortunátus Imre, magyarok főura, keresztények elseje, 
országos alkincstartó, thesaurus regii (erősen). Nem félsz, hogy mind tömlőcre 
hányattatlak! (7alálkozik a szeme a Dináéval, aki rémülten s kigyúló arccal néz rá. 
Elhallgat s a lányt meglepetve szemléli). 


EFRAIM: Csak engem nagyúr, csak én vagyok hibás!... (észre veszi, hogy 
Fortunátus szigorúan nézi a lányát). Lányom ez kegyelmes úr, utolsó sarjam, velem 
kérezkedett a boldogtalan, hogy öregségem gyámola legyen, merthogy térdeim 
roskadtak és szemeim alig látók. Csak egy kis gerlice ő, aki a ház körül jár mellettem és a 
saját szavát sem érti. És az öreg Salamon: jó ember, de nézd el neki kegyelmes úr, hogy 
a törvényhez nem ért... És én nagyúr, én csak az öreg Efraim vagyok, a kit a lélek rá vitt, 
hogy a Szombat-utcából feljöjjön a Szentgyörgy-térre, egész a Duna felé néző várfalig... a 
törvényt magyarázom uram és megfejtem azokat az írásokat, a melyeket a zsidók a világ 
minden tája felöl egybe hordanak nekem. 


FORTUNÁTUS: Lányod? 
EFRAIM: Lányom, uram; vesd le csuklyádat gyermekem. 


DINA (hátra veti a kámzsát s égő szemekkel néz, aztán, hogy Fortunátus 
megdöbbenve néz rá, lehanyatilik a feje). 


FORTUNÁTUS: Dina... (melancholiával). Mikor még Izraelben éltem, nekem is volt 
egy kis húgom, Dina... 


DINA (felnéz s szinte imádattal mondja): Én vagyok uram... 
FORTUNÁTUS: Igazán, öreg. Efraim vagy-é? vére atyámnak Efraimnak? 


EFRAIM: Igen, nagyúr, mi ketten vagyunk most Efraimok a budai hitközségben, — 
isten tartsa meg! 


FORTUNÁTUS: Efraim rabbi a törvénytudó? 
EFRAIM; Igen, nagyúr. 
FORTUNÁTUS: Szólíts Etelnek... Etel Snéornak... 


EFRAIM: Snéor Sálmán ől... (könnyesen, lelkesen, előlép). Az egész budai hitközség 
tudja, hogy mikor ama rágalmazó lépett föl, ki a zsidókat azzal akarta rágalmazni, hogy 
keresztény gyermeket megöltek; a vért pedig ő maga rejtette, el a zsidóik közt, te Snéor 
Sálmán, megtudván a dolgot, a királynál és előkelőknél közben jártál, míg a rágalmazót a 
te kezeidbe adták és te pedig a zsidóknak, kik azt megfojtották... A pénzt pedig, amit erre 
költöttél mind a saját erszényedből adád vala s miután ezt cselekedted volna, minden 
rabbi, minden község, minden zsinagógában kihirdette, hogy aki téged hitehagyottnak 
nevez, az elöljárók által személyén s vagyonán büntetessék! 


FORTUNÁTUS: Azért jöttél-e, hogy ezeket megmondd? 


EFRAIM: Nem azért gyermekem, de a szívemet mi lágyította a te hangod 
és... (szemét törüli) Az egész budai hitközség, isten, védje meg tudja, hogy 
Csehoriszágban, mely királyság szintén a magyar király uralma alatt áll, a prágai 
hitközségben, hol sok zsidó lakik, még több, mint Budán, dühösködnek ellennök, hogy 
onnét kiűzzék őket, de ám Etel Snéor Sálmán személyével és vagyonával közben jár, 
hogy Istennek segítségével ezen csapást is Izraelről elfordítsa. 


FORTUNÁTUS: Ha ezért jöttél, örömmel térhetsz meg. Őfelsége, a mi király urunk, 
már íratja deákjaival a levelet, hogy megvédje a prágai zsidókat. 


EFRFRAIM: Isten hosszabbítsa meg az ő királyságában. Minden zsidó meghajol és 
földre borul az ő nagy fölségégének széke előtt. 


FORTUNÁTUS: Ha ezért jöttél, most elmehettek. 


EFRAIM: Nem ezért jó fiam!... Rövid leszek mint a talmud egy verse... Elmondom 
neked az én kedvem jó fiamnak és az Isten által felmagasztalt kedves jó nagy uramnak, 
mért kellett nekem járástól elszokott lábaimat arra erőltetni, hogy a Szombat-utcából 
feljöjjek, fel a Szentgyörgy-térre, a Duna felé néző várfalig... A felséges Mária királyné, a 
felséges Miksa császár leánya és Fülöp, kasztiliai király unokája papokat hozott magával 
Spanyolországból, akik egészen ki akarják forgatni a magyari zsidókat abból a boldog 
életből, amelyet a kegyes magyari királyok alatt éltek. Rövid leszek. A magyari királyok, 
ha egyéb országaikban kegyetlenül bántak is Izráel menekültjeivel, ez országban boldog 
időket hagytak nekik. Így Zsigmond király, így Albert király, akit jónak és irgalmas 
szívűnek ismertek keresztény alattvalói: véres országot és elátkozott tartományt csinált 
Ausztriai birodalmából, de Magyarországot meghagyta nyájas menedékül számukra. Így 
Mátyás király, így Lajos király őfelsége. És miért édes fiam! Ezt kell jól megértened és 
ezért kellett nekem járástól elszokott lábaimnak ide vonszolni öreg testemet. Azért, mert 
a magyari szokások szerint eleddig úgy tekingették a zsidókat, mintha nem is emberek 
volnának, hanem valamely birtoka a királynak, hasznos tulajdonuk, mint a méhköpük, 
amelyek koronként megtelnek mézzel, amit is ki lehet szedni a köpükböl: így a zsidóktól a 
náluk meggyarapodott pénzt. És ezért olyan gondjuk van rájuk, mint csordáikra és 
méneseikre és engedik vala, hogy békében éljenek és szaporodjanak és jaj azoknak, akik 
bántani merészelik őket. És törvényeik vannak a zsidó vagyonról és a zsidótartás jogáról 
és a királyok csak ritkán ajándékozzák el a zsidókat és a nagyurak, ha kinek vagy egy 
zsidója van, megbecsüli, úgy őrzi, mint a szemefényét, el nem ajándékozná, inkább nem 
bánja, ha csordáját elrabolják, mintha a zsidóját kifosztják. Legfeljebb, a halála után 
testálja el, mint féltett kincsét. 


FORTUNATUS (sóhajtva): Engem is így testált el valaha Perényi Imre nádor uram 
egy főasszonynak! (Dina egyre égőbb lelkesebb tekintettel néz rá s az ő hatása alatt). 
Cudarok, gazok! 


EFRAIM: Ne káromold Izrael istenét gyermekem! megszorította derekunkat 
bűneinkért, de egyben oltalmat is adott választottjainak a nyomorúság földjén. Addig 
boldog itt a szegény zsidó, míg azt nem kezdik hirdetni, mint most a spanyol papok, 
hogy: ,a zsidó: ember, a zsidó emberek feszítették meg, a Krisztust! Ki kell pusztítani a 
zsidó embereket!" Kitalálták a vérvádat, ami eleddig hallatlan volt ez országban és most 
a királyné egyre-másra ajándékozza el a zsidók vagyonát. Sopron városában új várfalat 
emeltek és mivel emiatt le kellett rombolni némely keresztények házait, a királyné 
kárpótlásul ezeket megajándékozta a belvárosban lakó zsidók házaival és azt írta a 
tanácsnak, hogy a szétosztásnál érdem szerint nézzenek a keresztényekre, ki mennyit 
kapjon, igazságosan osszanak: ,mert úgymona, az isteni törvény azt parancsolja, hogy az 
igazi keresztény hit híveit többre kell becsülni a zsidóknál, hogy így a hit meghozza 
bőséges jutalmát". 


FORTUNÁTUS: Már a király visszavette a királyné adománylevelét. 


EFRAIM: Soká éljen a mi urunk, a király és az ő vére menjen át az ő maradékaiba: 
de Kőszeg városának a király tett hasonlatos adományt. Mikor a tavaszon a nagy 
bandériumot rendelte a király, a városi tanács felparancsolta a zsidókat és azt mondván, 
hogy nekik pénzük nincs, megparancsolta nekik, hogy adják össze a kellő pénzt az egész 
bandériumra, kölcsön. Mikor aztán a katonaság megnyerte a király tetszését, azzal a 
kéréssel ostromolták a király szívét, hogy ,jutalmul nagy áldozatukért, engedje el 
Őfelsége mind a pénzt, amivel a város tartozik a zsidóknak, de még azonkívül a 
magánosoknak is legalább a zsidókamatokat!" És úgy lőn. (Fortunátus lehajtott fővel 
elfordul és elsétál az ablakig, ahol egyszerre kinéz, s elfelejti az egész dolgot, eszébe jut a 
másik ügye.) És ki fogja csak krónikába is tenni bár, hogy ,ezen időkben a zsidók 
állították a saját pénzükön az országos bandériumok legfőbb részét a haza védelmére". 


FORTUNÁTUS: Mit akarsz. 


EFRAIM: Szorgalmatosan kell ó gyermekem tanítani a régi igazságot! Csak hadd 
nézzenek minket, hadd nézzenek jószágunknak, hogy élhessünk, mint emberek, ne 
kiáltsanak ki embereknek, hogy sírva kelljen bujdosnunk e siralom völgyében, mint az 
üldözött vadaknak! 


FORTUNATUS: És te, Dina Dinácska, te is azt mondod? 


DINA: Én?... Inkább legyek üldözött ellenség az isten földjén, mint megtűrt 
háziállat! Szégyen, szégyen Izraelre, átok és gyalázat, hogy Góg és Mágóg fiainak 
jármába hajtotta fejét! 


EFRAIM (felcsattan): Ostoba lúd gágogása! Micsoda szók ezek? Ezért hoztalak-e 
magammal, hogy lerontsa, amit az értelmes öregség épít? 


DINA: Vér és hulla és pusztítás jöjjön sanyargatóinkra, hogy naponként és szünet 
nélkül lássuk! (Ledobja magáról a csuhát és lángszínű selyemruhában áll.) 


EFRAIM: Micsoda ruha ez? Nem tudod-é a parancsot, hogy milyen ruhát szabad 
felvenni egy zsidónőnek! 


FORTUNÁTUS: Csodálatos tűz minden szavad! óh szépség, óh imádandó 
gyönyörűség! Honnan az egekből szállottal alá! 


EFRAIM: Az én lányom ő, uram! 
FORTUNATUS: A nagy isten khérubinja! 


EFRAIM: Az én lányom, ha mondom! Én nemzettem ezt késő aggkoromban 
Rákhellel, a zsidók kántorának leányával. 


FORTUNATUS (nagy izgalommal; éhesen szemléli): Mit tudod te öreg Efraim, ki ő? 
A női nem, dicsősége! Istennek földi angyala! És micsoda ábrándjai lehetnek az igazi 
férfiról!... (Lángol.) Én mondom neked, hogy soha sem láttam asszonyi állatot, akiben 
ekkora lélek lakozott volna! Micsoda termet és minő tekintet! Leány, a te szépséged 
megállítja a napot és a te hangod megszelídíti az óceánt! 


EFRAIM: Őrjöngök! Máglyára akarjátok-e hurcoltatni a szent nép ezreit és tízezreit! 


DINA: Övezze magát fegyverrel, aki soha fegyvert sem látott és gyermekek verjék 
meg az erős férfiakat, mert itt áll felettünk az Ur, aki erős és bosszúálló és az ő előtt 
leomlanak Jérikhó falai! 


EFRAIM: Semmit sem tud, semmit sem tud és ez akar-e prófétálni! Egy igét is tud-e 
a bibliában, amint írva vagyon és a Judithok sarkába, akar ez hágni? Ő jaj, óh jaj, óh ezer 
jaj árva fejemre, hogy hagytam meglopattatni magamat a lopótól és megcsalattatni az 
álnoktól. Ne higyj neki, édes fiam, ne higyj neki. Csak alakot tesz magából, mert tetszeni 
akar neked. Nem az istent szereti ez, csak téged! (Hirtelen nagy ötlete támad, félig 
súgva.) A vére kergeti! a bűnös vére! az szabadítja fel a nyelvét szóra, hogy szemedet 
magára fordítsa. Hiszen mióta él, mindig a neveddel kél és a neveddel fekszik. De a 
gonosz, vesztébe rohan! Odadobom neked! (Sírósan.) Mit bánom én, tedd utolsóbbá a 
szemétnél! Töltsd be kívánságát! aztán megfojtom! mert az én vérem ő, az én 
ágyékomnak sarja! és az enyém, mint ez a rongy, ez a ruha, mint az ebem, a csirkém! Ő 
jaj, jan nekem, vénnek, hogy házamnak csirkéje gyűjt eleven szenet a fejemre!... Aztán, 
ha a véred lehűlt, ha majd elmúlik a szemedről ez a gőz, ez a pára, majd meggyőzlek 
Snéor, hogy a népre csak a hasznos igazságokat szabad kibocsátani! Csak azt az 
igazságot kell a népnek prédikálni, amely hasznos Izraelnek! (Elmegy Salamonnal.) Amely 
Izraélnek hasznos! (E£I/.) 


FORTUNATUS (kevés szünet után mohón odasiet Dinához, aki szédelegve 
áll): Dinácskám, gyermekem, igaz-e amit öreg atyád beszél? Óh szépek szépe, csodálatos 
leány! Megkötöztél szemed kárbunkulusának sugaraival. Lábod elé varázsoltál és soha 
nem fogok bájolásod elől menekülni. Ó te szépség királynője, fölötte mindennek, amit 
eddig elképzelni bírtam! Csak Izraelben támad ilyen csoda! Igaz, igaz, minden szó igaz, 
amit agg atyád ejtett! 


DINA: Ó Sálmán Etel Snéor, én bátyám! Megloptam atyám bizodalmát és 
megcsaltam szemeit, miattad! Szívszorulással jöttem hozzád, mert el kellett jönnöm, 
mert ha el nem jövök, meghaltam volna. Csecsemőkorom óta, igaz! a te neveddel 
táplálkoztam és a te híreddel oltom szomjaimat. Oly erős a kívánkozás utánad a 
szívemben, hogy imént míg meg-görnyedetten vártunk, fejembe rohant minden vérem és 
arccal borultam le a szőnyegre, amelyet a te lábaid taposnak. 


FORTUNATUS (a párnás székhez vezeti, s leülteti): Nos és kiábrándultál-e, hogy 
megláttad a te szegény bátyádat? 


DINA: Hogy lehetne az? Ha láttalak volna rútnak, vagy öregesek, vagy 
akármilyennek, amilyen idegen képet csak visel ember, mégis az én bátyám lennél, akit 
én szeretek olthatatlanul! (Nem néz rá.) De te hatalmasabb vagy, mint, amilyennek a 
fecsegők dicsőítenek a zsidó-utcáiban, okosabb, mint a bölcsek mondogatják felőled nagy 
szakállukba a zsinagóga tornácán. És szebb vagy, mint a lenyírt hajú zsidó asszonyok 
pletykában emlegetik együtt, mikor titkos kamrájukban viselik a drága ruháikat és 
ragyogó kösöntyüket, amelyeket zálogban bírnak a mágnás asszonyoktól. 


FORTUNÁTUS: Óh, te édes nyelvű boszorkány. 


DINA: Olyan vagy, amilyennek reméltelek. Tetőtől-talpig aranyból és acélból. Te 
erős és bátor és dicső! Te Sámson és Dávid és Salamon és Absolon! Te minden zsidók 
vezére, titkos messiás! 


FORTUNATUS: Nézd Dina e kezeket: fejérek, mint a hó. Pedig több vér szennyezte, 
mint Jeruzsálem falát. Nézd az arcom, vidám és mosolygó, pedig, több átok vágódott 
bele, mint amennyi szél a boszorkány éjfélen. Nézz bele a szívembe: több lelkivád 
marcangolhatná, mint a keresztények poklának minden fetrengőjét. Dinácska: egy nagy 
talizmán véd engemet! tehetek akármit, minden lepattan rólam: megvéd engem az 
én hitem. És Dinám, úgy ragaszkodom a zsidósághoz, mint a mentsváramhoz; azok a 
szombati alamizsnák, mentenek meg, azok a péntek esti imák, azok a titkos böjtölések és 
azok a zsidó betűk, amelyek naponta emlékeztetnek a választott népre. És ha egyszer 
halálomat érzem, akkor Dina, zsidó papok vegyenek körül, és én szívbeli töredelemmel 
térek vissza Izrael ölébe, hogy eljussak Abrahám kebelébe. 


DINA: Az nem elég Snéor! Le az álarccal!... Soha én a mai napig nem hallottam 
ezekről a dolgokról! Éltem, mint a galamb a kalickában, aki nem tudja rabságát... De 
most, hogy titeket erős férfiakat hallottalak alkudozni!... Oh, mért nem vagyok én erős 
férfi, hogy kivonjam a szablyát a hüvelyből és tüzet ontsak az elnyomók házára! 


FORTUNÁTUS: Óh te szépség, te drágaság. Milyen boldog ember is vagyok én, 
hogy ilyen kinccsel ajándékozott meg az Ur, a szombati alamizsnákért... (Belép 
Kabold.) Ah! (felugrik, s odasiet.) Mi az? 


KABOLD: Baj, baj! Ebbe a szempillantásban toppant be a kapun maga az öreg 
Drághffy. Nem volt húsz lépésem, hogy előtte belopjam a húgát. 


FORTUNÁTUS: Megláttak-e? 

KABOLD: Úgy ment, mint a karikacsapás! 

FORTUNÁTUS: Menj Drághffy elé, én is megyek. Be ne lépjen ide! Hol a leány? 
KABOLD: A még alszik, a kerek házban maga (felveszi az erszényt.) 
FORTUNÁTUS: Ember, egy hajszálát meg ne érintse!... 


KABOLD: Mán én felőlem mindenki ott jöhet-mehet, ahun akar. Isten áldjon 
kapufélfa! (e/). 


FORTUNÁTUS: Dinám, most menj atyádhoz el, országos főúr jött hozzám. Várj 
reám. 


DINA (félve, féltve): Várok reád! Izrael leányai tűrni, várni, jól megtanultanak! 
FORTUNÁTUS: Így mennél-e el? Dina! Egy csókot! 


DINA: Ha tudnám, hogy csókommal lángragyújtalak! úgy csapnék le érintetlen 
ajkammal reád, mint az úr tüze a fenyőszálra. 


FORTUNÁTUS (szenvedéllyel átkapja, s lázasan csókolja): Nincs több igazi tűz, csak 
Izrael leányainak ajkán! (Dinát átvezeti azon a bal ajtón, amelyen Efraimék kimentek, 
aztán gyorsan visszajön, s a középajtót elakarja zárni. Abban a percben felnyílik az ajtó, s 
belép rajta Drághffy): A nagy házba nagyuram, a méltó helyre a méltóságos vendégek. Ez 
csak kis zug. Háló házam. 


DRÁGHFFY: Táguljon kegyelmed!... Csak semmi cerimónia. Jobb a, kis zug, ahol te 
is szívesen marakodsz... otthon vagy, én is... Aá! (meglepetve körülnéz): Csupa aranyház, 
királynék ágyasháza ez?! 


FORTUNÁTUS: Perényi Imre nádor, Isten nyugtassa. jó keresztapám, ő testálta 
szegény szolgájára! 


DRÁGHFFY: Úgy! Perényi! Hm. Az mindenkinek nagy ajándékot hagyott, mi? 
Kiszikkadt vén odvas fa. (jár-kél, s közben beszél, figyel); meghagyta hány deák 
énekeljen felette, hány hajdú, milyen ruhában álljon őrséget körülötte, hány vén asszony 
sirassa, ki kísérje!... A király, a prímás, a nádor, sorra, főurak, kódusok és meghagyta, ki 
mennyi pénzt kapjon, ha gyalog megy utána a temető kapujáig! Há?... Mindenki ott volt. 
Kacagtam rajtuk! Kutyák, mennek szagolni a koncot! Vén kujon, Perényi maga is kacagott 
valahonnan alulról, hogy megtisztelték a pénziért! jeles egy temetés! Soká megmarad 
annak a híre! hát te ezt a házat kaptad, mi? ezt a szobát, hisz ez csupa arany! 


találkahely! asszonyok járnak ide! hallottam bizony, vén Perénvi titkos folyosókat 
vágatott bele. A szomszéd palotába szógáll! Átmegy a Duna alatt is! Mi? Hát mit adtál 
érte? 


FORTUNÁTUS: Én fizettem ki a pénzbeli donátiókat. 

DRÁGHFFY (megtorpan): Mi?... a tízezreket, a királynak? meg a többinek? ... 
FORTUNÁTUS: Mindent uram!... 

DRÁHGFFY: Úgy! Drágán vetted! mi? Ki is akarod használni? 


FORTUNÁTUS: Ahogy egy házat lehet uram. (félre magában gúnyosan.) Mindent 
tudsz!? Rám rontasz? Kelepcébe akarsz csalni?... 


DRÁGHFFY: Csudállottam is. Vén dög Perényinek soha egy dénárja is nem csörgött 
az iszákba... Miféle szék ez itt?! Hány csatában törték össze a csontját, aki ilyet kifundált! 
Világnyomorékoknak való? 


FORTUNÁTUS: Jó abban ülni, próbálja meg kegyelmed! 


DRÁGHFFY (dühöngve): Nem vagyok én égi nyavalyás! Az asszonyomat ki is 
verném a házból, ha ilyenbe ülne. Az öregapám apja még oláh volt a Retyezáton, sose 
hált életében egyszer is fedél alatt. Az anyja is ott kölkezte az erdőn egy makkfa tövében, 
mint a többi medve a boccsát. De marokkal fojtotta meg a toportyánt, ököllel verte agyon 
a mackót! Az öregapám is többet volt csatában, mint házban, hanem a kecskepásztor fia 
több földet szerzett, mint amennyit az apja életében bejárt. Engem az apám lófarkára 
akart köttetni, mikor az anyámtól paplant kértem! Az én házamba nem piszkított sárgát 
Perényi, nem is fog! Micsoda rongyok ezek! (letépi s szétszórja a szobában a párnákat.) 


FORTUNÁTUS: Némbereknek kellemetes! 


DRÁGHFFY: Ha! Az ágyasházadba hát némbereket eresztesz? megvallod nyilván! 
Rongyokkal rakod, cifrákkal cifrítod! cafráknak! Soha férfi ember hálóházába asszonyi 
fajzatot be ne eresszen. Hálj a fegyvereddel, csatlósoddal, vadászebeddel! asszonnyal 
soha! 


FORTUNÁTUS: Ha ráéhezek! 


DRÁGHFFY: Akkor keresd meg. Améket elől kapod, vedd el, mint kakas a tyúkot. 
Osztán rúgd fel, hagyd ott! (beleül a letépett székbe, másat gondol.) Mi van azokban a 
pergamentekben, akikben ígértél. 


FORTUNÁTUS: Minden írás meg van. Itt a fiókban. 


DRÁGHFFY: (újra kitör): Hozzád kényes perszónák járnak, már nem lehet várni 
semmit belőled. A fal fejér legyen, a medvebőr fekete, a fegyver acél. Eladtad a 
velencések ajándokait, akit rád bíztam? 


FORTUNÁTUS: El bizony; mindent uram, pedig jó szerencsével. Kitudtam a 
velencésektől, hogy ők azokat a szőnyegeket, amelyeket kiköveteltél tőlük a 
közbenjárásodort, darabját 180 arany forinton vették. Eladtam a nyolc szőnyeget az egri 
püspöknek, meg az aurániai perjelnek egyet-egyet kétszázötven aranyon. 


DRÁGHFFY: Az egri püspök, a zsobrák, a dupláját fogja venni értük. 


FORTUNÁTUS: Így is elég. Négyezer aranyat kaptam értük. Meg vagy elégedve 
velem? 


DRÁGHFFY: Hol az a négyezer arany? Rakd ládikádba, küldd a palotámba. De 
megszámoltatom!... 


FORTUNÁTUS: Csak számoltasd nagyúr, tudod-e, hogy hét aranyat ígértél egyér, 
egyér nekem, a szőnyegekér, ha eladom. ÖOtvenhat aranyat leveszek belőle. 


DRÁGHFFY: Ötven arany! Te pióca! 
FORTUNÁTUS: Ötvenhat! Nyolczor hét ötvenhat, uram! 


DRÁGHFFY: Nem igaz! meg akarsz csalni, mint a múltkor, mikor elpotyáztad 
nekem az erdődi szerzést! 


FORTUNÁTUS: Igazán mondom, avval se csaltalak meg. Máskülönben hiszen 
kegyelmed ingyér kapta: a csatlósai rablották a lembergi vásárosoktól. 


DRÁGHEFFY (kardjára üt): Fegyverrel szereztem. Igaz jussom volt! De ha most is 
megcsalsz, meglékelem az agyad! Huszonöt arany se jár azért a nyolc rongy pokrócért. 


FORTUNÁTUS: Ötvenhat uram. Hétszer nyolc ötvenhat. 


DRÁGHFFY: Megállj, mert kiszámolom, ha hazudsz, jobb ha előre mérget 
veszel (kinyújtja a kezét, mind a két tenyerét s kifeszíti mind a tíz ujját.) Nyolc rongy. (a 
balkezén bezár három ujjat) hét-hét arany (a jobb kezén bezár két ujjat, s pihen.) Na. Két- 
három, az éppen hat. Mi? 


FORTUNATUS: Kétszer három hat, uram! 


DRÁGHFFY: Hat (sorra kinyitja a két kezén a lezárt ujjait egyenként, s 
számol) tizenhat, huszonhat, harminchat, negyvenhat, ötvenhat, 
(elképed.) Ötvenhat, (felnevet) hahá! látod, hogy rajta tudlak kapni, ha akarlak, 
kiszámítolk én a tíz ujjamon mindent! Nem csak ti tudtok számolni, mi?... Hehehe! Na, 
legyen a tied száz arany, amért most az egyszer becsületes voltál. El ne felejtsd, kivel 
van dolgod! Drághffyval, aki tud jutalmazni de bosszút is tud állani! (vadul.) Kegyetlen 
bosszút, embertelen bosszút! Rögtön rakasd össze nekem a pénzt. 


FORTUNATUS: (kikiált): Deák! Rakj össze egy perzsa ládikóba 3844 aranyat! (Deák 
bejön.) 


DRÁGHFFY: Mennyit? 
FORTUNATUS: Rakj össze négyezer aranyat, jól megérts. Akkor vegyél ki belőle 
százat, mert azt nekem adta a kegyelmem úr, akkor vegyél ki belőle még ötvenhatot, 


mert az az enyém juss szerint. 


DRÁGHFFY: Aj, te nyúzó, hát csak nem engedi el a magáét. No, vegyél ki 
magadnak is egyet! (elsétál balra.) 


FORTUNÁTUS: (halkan): Csak háromezret pakolj be... csak 
kétezret! (hangosan.) De ami a mienk, azt el ne felejtsd kivenni! (Deák e/). 


DRÁGHFFY: Jó, jó, kössenek fel, nehéz élet, mióta, ez az új világ beütött. Azelőtt 
csak az volt a törvény, hasítsd ketté derékig. De ma kicsit ér, ha csak annyit tud az 


ember. Ma pénzt kell keríteni, ma zsidókkal, izmáelitákkal, örményekkel kell az embernek 
alkudozni, pedig ott sose lehet tudni, mikor csalnak meg. 


FORTUNÁTUS: Én sose merném megpróbálni. 
DRÁGHEFFY: Nem is komendálnám!... Hát amaz fundált írások már hol vannak? 


FORTUNÁTUS (felnyit egy ládát): Minden készen van. Itt van egy vallás tételről való 
privilégiom levél, az egri káptalan pecséti alatt, hagy Péter pispek és Rozgonyi István 
fiával Jánossal egyetemben, kötést tötek volt. Zecsém jusson bírhatja Hadadi Pál 
földjeit (mást vesz elő.) item egy nyitott privilégiom, az egri káptalan pecséti alatt és 
Ulászló királynak öregbik pecséti alatt kit az Garai urak ellen az Drágh fiai nevére 
csináltattam, az Abon nevű jószágról (mást vesz elő.) item, nuis privilégiom Wladislaus 
királynak kisebb pecséti alatt, kiben fél sasfő vagyon, mint ha ezt a király engedte volna, 
hogyha az Támás fiainak Lászlónak és Hendrichnek magvok szakadna, tehát mind örökös 
s mind pedig lelemény jószáguk szállna a Drághffy János fiaira. 


DRÁGHFFY: Jól van fiam, ezt jól csináltad. László már fiak nélkül meghalt, a 
Hendrichnek vagyon ugyan két fia, de szárazbetegség van a mellükben. De mi lesz az én 
Debrő Imre szolgámmal? 


FORTUNÁTUS: Csináltattam egy grácia levelet, azon Wladislav király pecséti alatt, 
kiben kettős sasfő vagyon hogy ő Debrő Imre fejének és jószágának megkegyelmezett 
volna. 


DRÁGHFFY: Lámcsake, milyen kicsi az egész. Elő vesz a ember egy kis 
pergamentet és azt Írja rá, amit kell. Járjon utána, akinek jól esik. Ezeket jó helyre 
teszem, igazán megbecsülöm. Csak még azt szeretném megérni, hogy ország bírója 
legyek. Akkor osztán nem félek senkitől is. Na. (E/rakja.) 


ÍRÓDEÁK (jön, hozza a kis perzsa formájú ládikát). 
DRÁGHFFY: Jól van szógám, meg van-e olvasva. (Íródeák meghajlik.) 
FORTUNÁTUS: Mindjárt itt utána számoljuk egyesével. 


DRÁGHFFY: Hadd el! Kivetted-é a száz aranyat belőle. (íródeák meghajlik.) Hát 
magadnak az egyet? (Deák boldogan mosolyogva int.) Hé, látom az orrodról, hogy kettőt 
loptál! de igen akasztófa ága. Hazudsz, de megolvastatom! ha egy is hibádzik, karóba 
huzatlak! Gazdáddal együtt! (Nevet, íródeák ijedten hátrál s el.) Keményen kell bánni 
ezekkel a cudarokkal, mert a szemét is kilopják az embernek. Na már osztozkodjunk. Sok 
helye van ennek! (Belemarkol a pénzbe s szórja, mint a homokot, egy marékkal 
kiemel.) Ezt meg kell adni az érseknek, mert sose adja ki a hét parasztomat, pedig igen 
jeles szekérmívelő mesterek. (Jobb zsebébe teszi.) Ezt a pápai legátusnak adom, hogy 
sürgesse már a római nagy papnál a feloldozásomat, amért egyszer dühömben mind 
elverettem az erdődi papokat, hogy nem bírták elimádkozni a szőlőmről a 
jégverést. (Balzsebébe teszi.) Ezt megfizetem a budai zsidóknak. Nem, az ebek várjanak 
ebek harmincadjára, inkább megveszem rajta az Avast. Egy marék pénzért ide kell adniok 
a Móricz fiaknak, úgy se érnek vele semmit, csak medve lakja meg oláj, ha nem adják ide, 
Marótra viszem a bandériumot! de akkor szorulnak!... A többit már ki kell hányni a 
katonák fizetésére, mert tegnap is megfenyegettek, hogy felégetik a pesti kastélyomat. 
Hej keserves világ ez a mai, nagy a drágaság, hajdanába az egész fekete sereg nem 
került annyiba, mint ma egy rossz bandérium. 


FORTUNÁTUS: De remélem uram, Drághffy bátyám, velem meg vagy elégedve. 


DRÁGHFFY (élesen, szúrósan ránéz): Meg. A sok írásért én is mutatok egyet. Egy jó 
privilégiom-levelet. (Kiveszi a zsebéből s elébe tartja Fortunátusnak, de úgy, hogy az nem 
veheti el, csak úgy olvashatja.) 


FORTUNÁTUS (o/vassa): Mi, II. Lajos, Isten kegyelméből Magyar-, és Cseh... 
királya... ezennel adjuk tudtára mindeneknek, akiket illet, hogy Imrét, alkincstárnokunkat, 
akit Fortunátusnak, avagy Szerencsésnek neveznek sokrendbéli hűtlensége... Mi ez 
uram!... 


DRÁGHEFFY: Olvasa, csak olvasd! 


FORTUNÁTUS: Rendeink kívánságára máglyahalálra ítéltük... Uram! miféle 
tréfákkal mulat te kegyelmed! 


DRÁGHFFY (vad arccal feláll): Addig vezettek pórázon, míg hagyom! A pénzed már 
itt van! Az írásokat megcsináltad! Semmi szükségem rád tovább! (Rárival/.) Ne hazudj 
cudar! Térdre nekem! Hányszor volt itt a feleségem! Máglyán égsz zsidó! 


FORTUNÁTUS (egy pillanatnyi néma rémület után) Mért mondasz zsidónak! Mi 
közöm bennük! 


DRÁGHFFY: A Rákoson a rendek! Semmi kedvesebbet nem viszek nekik, mint a 
fejedet! Országbíró leszek két nap se telik! Bőrödből szabatom új kutyabőrömet! Nézz ki! 
Katonák a ház körül! Egér legyél, ha ki akarsz szökni (Fortunátus az ablakhoz 
rohan.) Hahá, zsidó! 


FORTUNÁTUS: Ennyibe veszed, amit neked használék? 


DRÁGHFFY: Ennyibe se! Vadászok a sólyommal, de ha a bóbás galambomat 
kerülgeti, torkát tekerem. Itt járt az asszony! Tegnap elárulta magát! Erről a párnás 
székről beszélt! Erről a sárga házról! Napestig itt maradsz, addig megkapom a 
rókalyukat! Addig nem bánom, hijd ide a cafra dög szeretődet! Az én feleségemet! Ha 
hal... Van egy szűz húgom zsidó, tegyél csudát, hozd ide magadnak! Azt is neked adom! 
Estig itt mulathatsz vele. De mikor a nap lemenőre hajlik, ha meg nem lesz a dög Perényi 
titkos útja, a méken Újlaki Lörincnéhez járt, akkor is itt leszek érted!... Nem vagyunk 
Újlaki Lőrinc! Te se vagy Perényi, zsidó! Addigra megrakatom a máglyát frissen vágott 
fából, hogy tovább füstöljön! 


FORTUNÁTUS (percekig tétován áll, aztán felnevet): Szűz húgod van oláh!... Igyuk 
ki hát az utolsó kupát. Amit az élet ád! 


KABOLD (igen félszegen, gyáván, kishitűen jön): Itt vagyok uram. Hogy gondoltál 
olyat, hogy én megszökjem! Igaz, hogy az erszényt azt elvettem, de csak nem hagylak 
itt, mikor baj van! 


FORTUNÁTUS: Ahá, gazember, szökni akartál, de körül van a palota katonával, 
mi?... Nem baj fiam, hozd be a lányt! 


KABOLD: A jányt? Az istenuccse. Aztat el is felejtettem! No uram, ha aládgyújtják a 
pokolba a kemencét, te még azt se bánod, ha egy tucat jány lesz melletted! 


FORTUNÁTUS: Csak egy legyen Kabold. Egy, e közül a kettő közül!... Fegyverre 
mind! Olcsón nem adjuk el magunkat! Hahá! Azt hittem egész életemben, hogy dúskálok 
a szépségben! És az utolsó órámban kell megtalálni a legkülömb kettőt a föld minden 
lánya közül! (Zaj, karcolás hallatszik az oltárképről.) 


KABOLD: Asszony! 


FORTUNÁTUS: Hadd jöjjön Kabold! Most kell! Most alig várja a vérem! Jó szerencsét 
Drághffy uram! Mint nekem van! Szerentsés Imrének!... Most menj, ezzel ha végzek, hozd 
a lányt! 


DRÁGHFFYNÉ (az oltárkép helyén megjelenik, ékes fűzöld selyem ruhában. Rabold 
el): Szolgám! Rabom! 


FORTUNÁTUS: Ó nagyasszony! Minden asszonyok legbátrabbja! 
DRÁGHFFYNÉ: Legbolondabbja! (Leszáll.) 
FORTUNÁTUS: Én vagyok a te bolondod nagyasszonyom! Tíz napja nem láttalak! 


DRÁGHFFYNÉ: (szenvedélyesen): Tíz napja? Hát számolod? Az ország a Rákoson a 
félzsidó fejét követeli és te a tíz napokat számolod? (Szenvedélyesen simogatja az arcát.) 


FORTUNÁTUS: (lihegő szenvedéllyel öleli át, magához szorítja s úgy csókolja, szinte 
vér serked a csókja után. Az asszony elkábul s engedi, hogy Fortunátus a pamlagra vigye 
s tűri az egyre szenvedélyesebb szerelmet. Fortunátus végig végig csókolja, az asszony 
végül átöleli a férfi fejét, majd megfojtja nagy gerjedelmében, aztán eltaszítja s 
kielégítetten, lankadtan dől vissza): Ó csodálatos drága kincs! Minden asszonyok 
legvirága! 


DRÁGHFFYNÉ (halkan): Olyan könnyű vagyok... ha a réti szél itt érne, felkapna, 
mint a rózsalevél... 


FORTUNÁTUS (előtte ül a földön): Az hozott el szegény, alázatos szolgádhoz, a réti 
szél, a szánalom szele... ennyi veszély között. 


DRÁGHFFYNÉ : Boldog veszélyek, boldogtalan irigyek: százszorosra fokozzák a 
gyönyört! 


FORTUNÁTUS: Ha ma sem jöttél volna el asszonyom el kellett volna égnem az 
utánnad való lángolásban. 


DRÁGHFFYNÉ: Ha ezer ördög, ezer lángpallossal állja utamat, pedig tízezren őriztek 
odaát! Nem tudod-e hogy ma el kellett jönnöm! Mi van ma? 


FORTUNÁTUS: A boldogság napja, hogy itt vagy. 


DRÁGHFFYNÉ:  Háládatlan szolga! Megérdemelnéd, hogy poroszlók kezére 
vesselek!... (Gyöngéden megveregeti az arcát, aztán torkon kapja szerelmes dühvel.) Ma 
öt éve kaptalak ajándokul Peréni bátyámtól. 


FORTUNÁTUS: Ah! 


DRÁGHFFYNÉ : Még életében hányszor mondta: Fiacskám, kicsim, ha kikíséred 
síromig a koporsómat, rád testálom a zsidómat. (Nevet.) Hogy kacagtam, rajta! Mire az 
nekem! Hát azt mondja ha megharagít az urad, őtet vesszőztesd meg! Akkor, szólék, 
hamar vége lesz, sose hagyják abba a vesszőzést, mert az uram mindig haragít. Jól van, 
azt mondja: ha haragit az urad: vele vigasztaltatod meg magad: A sarkamig pirultam: Egy 
zsidóval?! 


FORTUNÁTUS (mélabúsan): Nagyon kegyes vagy asszonyom! 


DRÁGHFFYNÉ: Ó te babajgós! Van panaszod? Hát nem fogadtam el a testálást? 
nem gyalogoltam ki a temetőig. Mindenki nevet rajtam: egy zsidóért! 


FORTUNÁTUS: Már akkor nem voltam zsidó. 


DRÁGHFFYNÉ: Ó te becstelen, te szerelem mester: előttem tagadod? (Hátraveti 
magát s szünet.) Mintha holtbetegen feküdnék szerelem lázban... Őrült... alig beléptem, 
már összetört! 


FORTUNÁTUS: Ki tudja, lesz-e rá később időnk! Hamar szedd le a virágot... hamar 
csókold meg az asszonyt! Mert jön az ura! S akkor a szolgát kilökik! 


DRÁGHFFYNÉ: Úgy szeretném ezt a sárga szobát! Ezt a sok szépet, szőnyegek, 
függönyök, csillogó holmik... kitől tanultad?... Úgy tele van a lelkem sznes emlékekkel... 
csordultig vagyok a boldogsággal... És én négy évig nem is gondoltam rá, mim vagyon, 
micsoda kincsem énnekem! Éltem a bánatban, úsztam a könnyekben, többet sírtam, mint 
ettem, többet szenvedtem, mint szerettem. Ma egy éve Imre apám reguiemjén eszembe 
jutottál. Megemlékeztem rólad s elémbe hívattalak... Hogy állottál ott a fehér arcoddal, a 
sötét, kerek, lantornás ablakok homályán, mint egy szűz leányzó... csinosain és 
ügyetlenül, alázatosan és merészen... Megkívántam, hogy megérints, s mikor csókra 
eresztettem a kezem, ilyen nagy dalia, olyan puhán ejtettél csókot rá, úgy csippentettél 
csöpp csókot reá, hogy végigbirizgelt a testemen, mintha egy méh hullat vala mézhabot 
a szívemre... El voltam álmélkodva s a szívem lassan megindult, mint tavasszal, ha 
kienged a patak... 


FORTUNÁTUS: Óh asszonyom... 


DRÁGHFFYNÉ (szelíden betakarja a száját): Ssss. Hallgass! Szót se! A te dolgod ma 
nem beszélni... (Két tenyérbe fogja az arcát.) Óh, mennyit legyezgetted már sok édes 
szóval a szívemet, ma én hadd beszélek... Hogy megkérdeztem: mi hasznodat vehetném 
jó szolgám? Ha már tulajdonom lettél, mi hasznodat vegyem?... Az arany függőm 
díszemre, a nyerges paripám örömemre, a míves jobbágyom hasznomra vagynak: te mire 
lehetsz?... "Boldogságodra asszonyom!" — s mondád: boldogságodra 
asszonyom! (Felugrik kacag, tapsol.) Hogy csillogott gyáva szemed, az a te két ravasz, 
gonosz szemed, ez a szerelmes, jó bolond, ez a tébolyult két szemed! És én egyszerre 
jókedvemben voltam és engedtem, hogy álnokságod betúrja a nyilat fájdalmas telkembe 
s mérgezett cseppekkel gyógyítsa be: ,minden birtokodnak azt a hasznát vedd, — 
mondtad és dideregjél a bátorságodtól, — igen, én tudom, hogy reszkettél, mint a kis eb, 
— mindenednek azt a hasznát vedd, amire való! Én a szerelemre vagyok teremtve!" ... 
Nyomorult! Nyomorult! Nyomorult! Jó percben találtad ki, mi kell nekem! Alázatos 
rabszolga szerelme aranytálcán! Mikor én olyan megtörött, kötélbe vert rabja voltam egy 
vadállat testiességének. Óh te tudtad, mi a hű szolga dolga. Jó percben kínáltad a 
forrásvizet szomjanhaló úrnődnek! Percekig nem bírtam a felháborodást, a gőgöt, a 
fagyot: a tied lettem. Mit, mondám: igaza van a zsidónak! Igaza van a zsidónak! 


FORTUNÁTUS: Csalódtál bennem asszonyom!? Nem jól szolgáltalak ki? 


DRÁGHFFYNÉ: Jer közelebb! Még! Még!... (az arcát simogatja s egyszerre magához 
öleli.) Te kalmár! Elvesztettem már az eszem! Úgy bánok veled, mintha valaki volnál 
nekem. Nem itt vagyok-é, te alattvaló, te édes semmi lény!... Ah, de hát felér-e a te 
szerelmi szolgálataiddal az ételek és italok özönje, a ruhák és ékszerek, a vadászatok és 
társaságok minden fergetege! Ha a szemed rám veted nem szebb-e minden 
kárbunkulusnál, ha szíved szívemen ver, nem áhitatosabb-e a templom malasztjánál! Jó 
szolgám vagy és lelkemnek hűséges rabja! És mind kipótolod, amit az élet elrablott 
előlem. Elfeledteted az átkozott férj durvaságait, a mondhatatlan gaz vadállat morgását. 
Meg kellett volna már halnom a rémülettől, hogyha téged nem kaplak vigaszomra! EI 
kellett volna epednem örökösen, ismeretlen örömek, vigadozó gyönyörűségek után 
sóhajtva a tömlöcös éjszakákban. Új életre virágoztattad a meghidegült tetemet s a 


szívem kiszáradt ágát rózsák özönével borítottad. Szomjú lelkem soha nem kapott eladdig 
harmat csöppjét is a száraz délszakokon, tőled jöttek a meleg esők s a fűzsendítő lágy 
árvizek. Virágos kert gyarapult a kopasz kősziklán és óh boldoggá tettél, a szerelem 
szerszámaival te hűséges cselédem, te jó szolgám, (elérzékenyedve sírva fakad.) Es most 
utoljára vagyok veled, utolszor használom fel szerelmi szolgálataidat, ostromolnak a 
csákányok s omlik, romlik végvárunk végbástyája. Oh jaj, jaj, megérnem végét 
boldogságom idejének! S tudni, hogy élek azontúl min eleven halott... Elni lehet annak, ki 
nem tehet másként, de nekem már, aki ismerem a gyönyör telijét! Jaj nekem úgy élni, 
mint az ágyon szikkadt apácának. 


FORTUNATUS: Óh édes asszonyom! 


DRÁGHFFYNÉ: Ne sírj és ne vigasztalj! Minden hiábavaló! Még csókot egyszer és 
mondd meg mivel fizesselek ki! Na, ne riadozz, bolond, hisz nem társam vagy! Szolgám! 
Szolgám! Kiszolgáló emberem! Bátran beszélj! Bármit beteljesítek! Szólok a királynénak, 
halálos ítéletet feloldatok, vagy adományt, vagy mit tudom én; mi kell?! Hivatal, bérlet, 
kincstári megbízás, bányák, másnak a vagyona, vagy... 


FORTUNÁTUS: Egy csókod még! 
DRÁGHFFYNÉ: Bolond, bolond! (hevesen fetrengve csókolóznak). 


FORTUNÁTUS (kiszakítja magát s feláll): És most menj asszonyom, férjed itt volt, 
elhozta halálos ítéletem. Az utca tele van fegyveres népével. Tudd meg, hogy a legfőbb 
boldogságot tetted, amit ember tehet: a halálraítéltnek édessé tetted a halált! 


DRÁGHFFYNÉ ffelszökik):  Őrjöngő! (tétovázik, aztán az ablakhoz siet, kinéz, 
elsikolt.) Barta! anyámasszony csatlósa áll az élükön. 


FORTUNÁTUS (utánaugrik s visszakapja az ablakból): El, el innen. Ezer szem les 
ide, menj el, hogy hagyj el nagyságos asszonyom! 


DRÁGHFFYNÉ: Nem! Nem! Én innen nem megyek! Itt a helyem! Ha máglya kell, 
együtt hurcoljanak. Mit, én féreg, hogy elhagyjalak, mikor magam döntöttetek halálba! 
Meglátom én, ki meri kezét emelni rám! A királyné, szeret, rajong értem: maga fog jönni, 
hogy kézen vigyem ki a gazok láncsái közt! És te szoknyámba fogódz kis bolondom: 
sértetlen léssz! 


FORTUNÁTUS: Nem asszonyom! Oktalan volnál gyarapítani a veszélyt! Tűnj el, 
merj el! S hozz könnyebben szabadítást! 


DRÁGHFFYNÉ: Talán igaz, talán igaz, fiam; zárkózz szobádba s védd magad, utolsó 
lehelletig védd magad, meg jövök! itt leszek! meg kell jönnöm a fehér lobogóval, mire az 
ördögök palotád kapuját betörik! (Fortunátus felnyitja az oltárt.) Nem! jössz te is! velem 
jössz! És ülj a leggyorsabb lovamra és elváltoztatod magad, majd én, én öltöztetlek fel és 
menekülj. Szerelmem drágája, mentsd meg magad nekem, kellesz nekem! Még kellesz te 
nekem! 


FORTUNÁTUS: Sokszoros veszély! Hiszen nálad várnak! Azért várnak estig, hogy 
arra szökjek! Ha nálad fognak el, ablakod alatt raknak máglyát nekem! 


DRÁGHFFYNÉ: Óh istenem, óh könyörülő istenem! 


FORTUNÁTUS: Menj asszonyom! és légy nyugodt! Nincs több mentség, csak ha 
magad mégy a királyné elé s fejemet elkéred... 


DRÁGHFFYNÉ: Megyek, megyek! Te bölcs és jeles, te dcrága és kedves szolgám! 
Oh, hát isten veled paradicsom! Mennyi győzelmes szép szerelmi csata zajlott le itt! 
Milyen nehezen válok meg tőled én. Fogunk-e még találkozni tanútalan!... Zárdába, 
zárdába vonulok én. S te menj kolostorba, menj fiacskám, hogy tudjam, hogy nekem élsz, 
ahogy én nem élek egyébre csak emlékeimnek!... De nem! Nem fogsz! Hányszor 
mondtad, hogy nem tudsz asszonytalan élni! neked újabb asszonyaid lesznek! mikor már 
rég elfeledted az én óráimat, új meg új némberek ölében fetrengsz. Ne hazudj 
nyomorult! (Dina megjelenik, megdöbbenve áll, aztán visszavonul). 


FORTUNÁTUS: Esküszöm asszonyom... 


DRÁGHFFYNÉ: Jaj milyen tébolyodott vagyok, ó Fortunátus, ha tudnám, hogy 
hűtelen leszel, ennen karmammal szedném ki ezt a szép szemed, hogy más nő szemének 
vissza ne sugározzon, így marnám le rólad azt a márvány képet, amely őrjöngővé tesz, ha 
csak vissza is gondolok rád! 


FORTUNÁTUS: Higyj nekem nagyasszonyom! 


DRÁGHFFYNÉ: Hiszek neked fiam, hiszek gyermekem! mert nem tehetek mást! És 
megmentelek, pedig ki tudja nem volna e boldogság nekem, ha én vesztenélek el, ha én 
siratnálak meg, csak én. Csak én! Mert csak én voltam veled az utolsó perceidben, rám 
ontád vég hőségedet, enyimnek tudom most véghetetlenül a hűségedet!... De mi lesz 
napok, mi lesz évek múlva! Mikor te járod a világot s könnyű kárpótlást keresek 
mindenütt! De énnekem végem, én elzártan és lerongyolódott hittel, szétoszlott örömeim 
sokat siratom!... Isten megáldjon gyermekem! Rettegett minden pillanat! Ennyi ideig se 
szabadott veled maradnom, de mikor nem lehet elválni, mikor nem lehet elválni! (A 
Fortunátus karjai közé omlik és az erősen, aztán egyre gyöngédebben csókolja.) Már 
elmegyek és imádkozz értem, és gondolj rám és reszkess tőlem... ha másra veted 
szemed valaha, reszkess tőlem. (újra megcsókolja s el. Az oltárkép bezárul mögötte). 


FORTUNÁTUS: Imádandó asszony! (Kabold benéz) Elment! Soha többé, soha sem 
látom többé! 


KABOLD: Akkor jó! Akkor jöhet a másik! (€e/). 
DINA (belép, előre jön, szédülve él lelkileg összetörve): Uram... 


FORTUNÁTUS (visszafordul): Dina! Gyermek! Te mit keresel itt! Ez nem szép! 
Hívatlanul! 


DINA: Bocsáss el nagyúr!... Ősz atyvámmal hadd menjek el... 


FORTUNÁTUS: Hová? Katonák a ház körül! Tömlőcre vetnek!... Szegény kis 
bogaram! Balgatag te! Hiszen te hallgatóztál! 


DINA: Hagyj el uram, atyámnak házánál lecsüggedve, mint a napsütött virág, majd 
csak elhervadok. 


FORTUNÁTUS: Óvjon Isten! Bimbó, még csak ez után virítsz! Lásd gyermekem, ez 
egy nagy és dicsőséges nő volt, aki itt elment, aki eltűnt, mint a fáklyafény az égben! Azt 
kellett hinnem, hogy utána örök sötétség lesz körültem! Hogy össze volnék törve, hogy 
meg lennék most semmisülve, ha te nem jössz ma elém. De mi volt nekem egy szál 
fáklya, mikor egész erdőt látok lobogni! Te kis tűzcsóva te, hiszen felgyújtottad körültem 
a világot! Hát nem látod rajtam, hogy más ember vagyok! Nézz ki az ablakon, 
ellenségeim, a keresztények körül vettek, mint az ár és el kell vesznem. (Dina kinéz s 
felsikolt.) Ez az asszony, aki most elment, több volt nekem, mint egy fél világ, de mióta 


téged ismerlek, kevesebb, mint egy haló porszem. Meg kell menekülnöm, hogy éljek, az 
Ur választott népének! És éljek neked! 


DINA: Óh uram, gyenge az én eszem és fájós volt az én szívem, de most úgy 
tetszik, hogy kérubimok emelnek szárnyon. 


FORTUNÁTUS: Eljő a nap, hogy Izrael felöl elvonulnak a fellegek és olyan tisztán 
süt az Úr választott népere a nap, mint egykor az Édenkerthen. És ezt te tészed!.. 
Imádlak ó Juda leánya! 


BENIGNA (belép, mögötte csak egy pillanatra jelené meg Kabold, aki be sem néz, 
egyedül hagyja. Benigna élőn jön a középajtón s ahogy tévetegen, nagy szemekkel 
sápadtan kiér az oszlopok közül, meglátja): Boldogságos Szűz! (meglátja az oltárt, eléje 
térdel s összekulcsolt kézzel imádkozik.) Ó szállj le szűz anyám, ó végy karodra 
édességes szűz Mária! (Megnyílik az oltárkép s Drághffyné áll benne. Szólani sem tud a 
meglepetéstől  Benigna újra felnéz s ahogy Drághffynét megismeri, féltérdre 
felszökik.) Néném!... Elrablottak!... Szabadíts meg!... (Elájul) 


FORTUNÁTUS (hozzáugrik s ölében felfogja, lefekteti a dívánra): Ó mennyek 
angyala! 


DRÁGHFFYNÉ: Félre! Félre gaz képmutató! Kis Benigna! Mi ördög barlangjába 
kerültünk! Távozzatok két sátán fajzatok! Zsidók! Máglyára a zsidókkal! (Az ablakhoz 
rohan, feltépi, kikiált.) Barta! Barta! fegyverre hamar! Törjétek be a kapukat! Hamar! 
Máglyára a zsidókkal! 


BARTA (kinn): Megyünk, megyünk! (Lárma, fegyverzörgés, csatazaj.) 


FORTUNÁTUS (semmire sem ügyel, csak a Benigna arcát lesi. Hosszú szünet. 
Baldog örömmel felkiált): ÉI! ÉI!... Ó hála Istenem! (Drághffyné megdöbbenve, szívére 
szorított kézzel néz reájuk. Dina halálra váltan.) Él, csak elájult! Mennyek legdicsőbb, 
legtisztább, legszüzebb angyala! (Benigna felemeli a fejét s szembe néz Foriunátussal, aki 
felegyenesedik.) ÉI!... Ó irgalomtalan szerelmű hölgyek! Szakítsátok háromba a szívemet, 
hiszen mindahármatokat egyformán szeretlek! (Már a szomszéd szobában hallatszik a 
csatazaj. Drághffyné, Dina, Benigna megilletődve néznek rá s mindahárman most 
szeretnek bele igazán.) 


(Függöny gyorsan legördül.) 


MÁSODIK FELVONÁS. 


(A Drághffyak pesti háza. Nyitott, tágas, nagy tornác, amely egészen elfogja a színpadot s 
belülről, a ház felől nézünk ki belőle. Túl rajta az udvar, balról nagy eperfák. Jobbról úgy 
középen rakják meg a máglyát. Távolabb, de nem nagyon messze látszik a Duna s annak 
túlsó partján ,Buda Mátyás korában". Szép zöld színek. Májusi fényes délután.) 


(Efraim és Salamon gúzsba kötve hevernek a jobb oldalon. Kabold szintén meg van 
kötözve, de ül, középen. Gonosz tréfákat csapnak vele a vitézek, akik vannak vagy 
huszonöten s rendetlen csoportokban ácsorognak, vígan diskurálnak a színen, Perzsi, a 
kulcsárné bort hord ki nagy korsókban, a baloldali ajtón a házból. A vitézek fesztelenül 
ölelgetik Perzsit, de ő arra ügyet sem vet.) 


EFRAIM (sírva, jajgatva): A lányom! A lányom! Hol van az én ártatlan kis leányom! 


BARTA (szikár, magas, piros, friss és vidám, vastag őszbajúszú ember): Ne óbégass 
atyus, majd meghozzák akasztásra! 


EFRAIM: Már hoztam magammal, jaj, jaj, mér hoztam magammal! 


BARTA (/leguggol Kaboldhoz): No cimbora! há mibül jobb innya? Ónkupából, 
fakupából, vagy cserépkorsóból? 


PERZSI (egy legyeskedőhöz): Ne csikojj mán, mer a nyakadba öntöm! 
KABOLD: Belém inkább! 
BARTA! Ahá! De mibül! Kupábul? Korsóbul? 


KABOLD: Hát koma megiszom én a moslékos dézsábul is, de má csak a fakupa az 
igazi! 


BARTA: A fakupa? 
KABOLD: A fakupa! 


BARTA: Tanítsátok meg egy kicsit! (Vitézek nagy Zajjal felkapják a vállukra, hogy 
újra földre csapják.) 


KABOLD: Hé, hé, várjatok csak! 
PERZSI: Ugyan haggyátok a szegény fejét! Ne bántsátok már na. 
BARTA: Mit? mi? (Kaboldhoz, hogy mit akar mondani, int, hogy várjanak.) 


KABOLD (a katonák vállán): Nini pajtás! Én még nem is kóstoltam cserépbül a bort! 
Most ápetitusom van rá, megpróbálom! 


BARTA: Majd ha fagy! 


PERZSI: Óh? Majd sokat kérdem kendtül! Nézze meg az ember a lelketlent. 
Szegény embert mingyán felakasztják, oszt még egy korsó bort se adna neki! Itt van jó 
ember. Igyik lelkem! amennyi csak belefér! 

KABOLD: Kedves egészségedre szép hugám! (kiloccsant belőle, aztán a szájához 
emeli, iszik jót, aztán a Barta fejéhez vágja a korsót, amely széttörik a sisakon.) No hát 
nem jobb a kupa? Hász ez eltörik! (A legények megkacagják s lelökik a vállukról.) 

BARTA: Szabjátok ki a kutyát! 

EGYIK VITÉZ: Ne lökdösöggyék kend, mer visszalököm! 

PERZSI (Kabold elé áll): Ugyan haggyátok má nal! iszen osak tréfált! 


BARTA (a vitézeire ordít): Így fogadtak ti szót a hadnagytoknak! (Buzogánnyal 
megy nekik. A vitézek hátrálnak s pajzzsal védik ki az ütéseket.) 


PERZSI: Elmenjetek! Nyúljon csak hozzá valamék, nem jön be többet nekem fedél 
alá, iccakára hálni! Menjen a garádjára! 


BARTA: Ne locsogj! Vérit a kutyának! 


KABOLD: Hozzám ne nyúlj, mert halálfia vagy! Csend! Hát nem tudjátok, mi vagyok 
én, ki vagyok én? Nem vagyok én szabad ember! Országos rab vagyok én! Hásze, ha 
szabad ember vónék, miszlikbe vághatnátok! Kutya se ugatna értem! De én rám a király 
tette rá a kezét, mán engem nem köttethet fel, csak a nádorespány! Az én testem most 
szent és sérthetetlen, mint akar a király uram ükigyelmié! 


PERZSI: Jaj de úgy beszél, mint egy püspök! 


EGY VITÉZ (derékon kapja Perzsit.) Supra aggnö, szökj fel kabla! hajjá haja 
virágom! (Barta nekimegy s ellódítja Perzsi mellől.) Mit toszogál, megint toszigál! 
Levágom ezt az embert! (kardot ránt.)Eb ura kurta, ebnek parancsolsz 
ebellette! (összedulakodnak s az egész csapat verekedik összevissza.) 


BARTA: Én parancsolok, én vagyok a kapitány! Békét haggyatok ennek a 
lánynak!... Nem engedelmeskedtek a hadkapitánynak? 


DRÁGHFFY (jön vérbenforgó szemmel, vele a hivatalos ítélő mester, pristaldus 
keltő): Micsoda! Hátrább ebek! Nem engedelmeskedtek a kapitánynak? (buzogánnyal 
mellbe veri őket.) Mind kerékbe töretlek! Hol a pribék? 


BARTA (komiszul áll elő, nyoma sincs a mai katonai rendnek, a katonák úgy 
kushadnak meg, mint a megvert kutyák, féloldalra húzódnak s vad szemekkel, morogva 
csomóba verődnek): Itt vagyok! 


DRÁGHFFY: Hol a sátán fajzat!... Ki morog még itt? Majd emberségre tanítlak! 
BARTA: A Fortunátust bezártuk ide a házba! 
DRÁGHFFY: Szívét rágom ki a kutyának! 


BARTA: Itt vannak a két zsidók is, a jányt a nagyasszony őrözteti, de ezeket mink 
cipeltük ide mint a dögöt, mer egyik,se bír mászni... 


DRÁGHFFY: Rakjatok máglyát! Máglyát ide!... Itt sülnek meg a szemem előtt! 
BARTA: Jön az öreg nagyasszony az asszonyhaddal. 


DRÁGHFFY: Ha bejönnek, zárjátok be utánuk a kaput. Osztán kardra, csülökre. Még 
a madár se jöhet be, míg ezek cafattá nem égnék! Barta! Eredj, lásd meg a szomszédban 
az özvegyasszony ökreit és vágasd le a konyhára, mert a kardosoknak nincs mit enniek. A 
Kendefiak búzája szépen virít, azt te fogod learatni: neked adom szolgálatodba. 


BARTA: Megszolgálom kegyelmes uram. De jobb vón, ha a magadéból adnál már. 


DRÁGHFFY: Az nem szokásom, nem is tehetem. Mostan is már elköltenek az 
aranyforintok a ládábul, kiket nem akartam elkölteni... Amit mondtam tarsd eszedben, 
osztán majd csak emlékeztess! A Varadiak szőlejében is dézsmál kapsz ne félj, ha mái 
nap meglesz, amit akarok. Bent van már az anyám az udvaron? Rakjátok fel a gerendákat 
a kapukra, markolja meg a kardját mindenki, mert ha maga a király serege jön, akkor se 
kerül beljebb itt lélek se. Minden ivadékotokat koncra hányattatom, ismertek! Nem soká 
leszünk Buda körüli. Otthon meg nincs szeme a kirágnak! Mind nyárson süttetem a kölkit, 
aki cserbe hagy!... Rakjátok azt a máglyát! Makkot sütünk! Haha, megpörköljük a 
félzsidót! Disznóhús lesz belőle, ki nem ette a disznót! (katonák kacagnak): Tisztujj eb, ne 
vicsogj a szemembe! Eresszétek az anyám! (A katonák félrehúzódnak s nagyobb részük 
lemegy az udvarra, ahol a máglyát rakják.) 


ÖREG DRÁGFFYNÉ: (jön elöl, feketében. Megáll a lépcső tetején s maga előtt 
ereszti és szempillantással kergeti a menyét, Drághffynét, Benignát s vagy húsz fiatal 
lányt, akik nagyobbrészt fehérbe vannak öltözve. Dina is olt van, mikor az apját meglátja, 
sikoltva hozzá rohan ) 


DINA: Atyám! 
EFRAIM: Nagy az Úr!... (sírva egymás keblére borulnak.) 


DRÁGHFFY: Tépjétek szét őket egymástól! Nem szeretem a nyafogást! (katonák 
mozdulnak.) 


ÖREG DRÁGHFFYNÉ: Hagyjátok csak!... Mi ártanak vele!... Be a zsidókat 
oda! (Beviszik a jobboldali szobába őket) Széket! (Perzsi szalad s a vén asszonnyal kicipel 
egy nagy magas karost. Öreg Drághffyné int a menyének és beparancsolja a jobboldali 
szobába. Drághffyné feketében van, réveteg, bágyadt arccal, halálos szomorúsággal 
megy be.) Perzse! Vidd a kisasszonyt más szobába! (Perzsi és Benigna el. Oreg 
Drághffyné keményen int a lányoknak, akik a tér legtúlsó sarkába szaladtak, mint a 
megriasztott bárányok, hogy jöjjenek közelebb. Mindenik legutolsó akar lenni s félve, 
rettegve néznek egymásra és az asszonyukra.) Gyertek ide! Közelebb! Elém! Na! 


DRÁGHFFY (tombolva járkál s megunja a noszogatást, rájuk ordít): Ostort a 
hátukra! (A lányok rémülten húzódnak el tőle s inkább az öreg Drághffyné széke körül 
állanak csomóba.) Mért hozta ide anyám ezeket a pipes libákat! 


ÖREG DRÁGHFFYNÉ (int, hogy térdepeljenek le, minden lány rögtön térdre 
esik): Gyermekek!... Rám bízott anyátok! Hogy én neveljelek jó erkölcsökben, tanítsalak 
istent félni, a becsületet megtartani, az. erkölcsöket gyakorolni, a vallást tisztán 
követni!... (feláll ijedten.) A papocskákat otthon feledtük!... 


DRÁGHFFY: Még a kellett volna ide! Még csak a hibázott. Törvényt tenni vagyunk 
itt! Kegyetlen törvényt tenni! Mit gyűjt ide anyám  báránybégetőket és kolompos 
szamarakat. 


ÖREG DRÁGHFFYNÉ: Békén fiam! Türtesd magad! Ez az én portám, az van itt, akit 
én hívok és az megy el, akit én elküldök! Vigyázz!... Hozzám küldött anyátok, (egyre 
mézesebb hangon) mert minden asszony tudja Magyarországon, hogy olyan jó helyen 
nincsen leánygyermek senkinél, mint az öreg Drághffynénál... Most már idehoztalak 
titeket fiatal szüzek, Isten báránykái, hogy lássatok és tapasztaljatok és emlékezzetek. 
Hogy míg éltek, el ne feledjétek e mai napot! Mi a bűnnek az ő büntetése, mi a véteknek 
az ő nagy fertelmessége és mi a tisztátalanságnak a tisztításal!... Jaj istenem, hogy a 
papocskákat otthonhagytuk, nincs-e valaki fiam az embereid közt, aki egyet prédikálni 
tudna! 


DRÁGHFFY: De szentes emberek ezek! Azt biztosan meghallják az égbe, ha ük 
prédikálnak! 


ÖREG DRÁGHFFYNÉ: Hagyd el csak, hagyd el, nem szeretem az ilyen isten nélkül 
való szóbeszédeket!... Ó istenkém, ha az ember kihúzza a lábát hazulról, mindig az 
marad otthon, amire a legtöbb szüksége vagyon... Most már magamnak muszáj papolni! 
De én csak egyet tudok, ezt meg elégszer elmondtam már: 


LÁNYOK (énekelve): Tessék elmondani isten dicsőségire! 
ÖREG DRÁGHFFYNÉ: Hát gyemekecskéim minden Jól vegye szébén, hogy az ember 


gyónásnak elhagyásáért esik kísértésben és ördögnek tőrében. Kit Ropertus doktor 
eképpen bizonyít, mondván, hogy még az angyalok is és első szülénk is, Ádám és Eva 


azért esének el, mert nem gyóntak és nem, imádkoztanak fennszóval és magában is 
imádságot tunyán mondottanak! Mindezek kicsindedeknek látszanak lennie, pedig az 
ördög ezekből nagy bűnöket tud szerezni! Látjátok az hordót, akit apró kötöző vesszőkkel 
kötöznek össze és jó. És ha az abroncsok elfeslenek, az egész nagy hordó elomol... 


DRÁGHFFY (már majd szétrobban dühében): Mi van itt? Gyerekeknek oskolája? 
Meg van már az a máglya? Nincs időm! Hamar túl akarok lenni az egész mesterségen! Ha 
nincs pap, van hóhér, amennyi kell! Ahhoz én magam is értek! 


ÖREG DRÁGHFEFYNÉ: Jól van fiam, az a te tiszted!... No majd elmondom nektek az 
én kisded prédikációmat utoljára (megsimogatja az arcukat.) Eredj, hívd ki az asszonyod! 
Most csakugyan sietni kel, mert ha kész a máglya, akkor rá kell tenni, aki rá való. (Egy 
lányka felsikolt.) No ugyan, te kis balga, csak nem félsz! Hiszen csak egynéhány zsidót 
fogunk megégetni! 


LÁNYOK (éneklően): Jaj isteniem, asszony nénénk! 


ÖREG DRÁGHFFYNÉ: kéneteknek ugyan semmi bántódása nem leszen, ha 
töredelmesen be fogja vallani az ő bűneit. 


DRÁGHFFY: Hol már az az asszony? Betörjem-é rá az ajtót, hogy magam hordjam 
elő! 


ÖREG DRÁGHFFYNÉ: Gyermekek, reszkessen meg bennetek a szív, ha valaha arra 
gondoltok, hogy az uratokat megcsaljátok! Borca! Menj hát asszonyodért! (Vénasszony 
bemegy.) Mert fiaim, ha nem lenne is, aki azonnal bosszút álljon, tudjátok meg, hogy 
minden hivalkodó igéről számot kell adni, kit emberek szólnak, okot kell adni ítélet 
napján. Róla, szent Gergely doktor is így mond: embernek szája miinél inkább 
megfertőztetik a hívságos szólással, annál kisebbe hallgattatik meg is entül imádságba. 
Kisdednek láttatik, hogy tunyán és resten mondja valaki az imádságot, mikoron pedig ez 
nem kicsiny bűin, de igen nagy, mert az ily tunyáknak fejére Jeremiás átkot kiált, 
mondván: Átkozott az, aki tunyán mondja az imádságot és a zsolozsmán végig nem áll!... 


DRÁGHFFYNÉ (megjelenik, sápadtan, de eltökélten. Előrejön s végignéz a 
csoporton): Mit akartak velem? 


ÖREG DRÁGHFFYNÉ: Édes fiam... 


DRÁGHFFY (a bámész katonákra ordít): Mit álltok itt, csürhe! Lóduljatok a pokolba, 
vagy kirázlak!... 


ÖREG DRÁGHFFYNÉ: Hagyd azokat fiam! Akarom, hogy itt legyenek. Istenben 
boldogult napamasszony, Drághffy Benedekné, az volt a kemény asszony! Az kapta volt 
rajta az első menyét, hogy hűtelen az urához, az én értemre. Még én akkor nála voltam 
nevelőbe, csak sok időre adtak apádhoz. Kemény tél volt, csikorgóit. A Duna egészen be 
volt fagyva! Úgy jöttünk át ide, a jég hátán, ugyanebbe a házba. Hó volt itt mindenütt, 
vastag és nagy hó. Úgy kellett állanunk, mert én akkor ilyen kis lány voltam, mint te, 
vagy tel... De a nagyasszonyunk olyan volt, mint kőbálvány! Fekete volt és komor. 
Nagycsontú papjai voltak, kettő. Olyan feszület a kezükben, hogy ha azzal főbe ütöttek 
volna egy embert, no annak elég lett von. Féltünk is mellette állani. A Juditot, pedig 
istenem milyen szép volt! levetkeztették anyaszült mezítelenre! Olyan gyönyörű bőre 
volt, mint az elefáncsont, olyan szépen sárgállott a fehér hóban, mert belevetették. Mi, 
kis lányok, borzadozva néztük, mert mi is dideregve fáztunk, pedig prémes bekecsecskék 
voltak rajtunk, és a lábunkon belőlről posztóval csinált csizmácskák. Abban az időben 
még olyan szépformájú csizma volt, hosszú volt és hegyes, és sárga volt, mint az 
arany!... (Hirtelen elhallgat s merően néz Drághffynéra.) Akarsz-e már mindent 
elmondani? 


DRÁGHFFYNÉ: Isten mindent tud, kegyelmed sokat imádkozik istenhez, kérdezze 
meg tőle, amit annyira tudni vágyakozik. 


ÖREG DRÁGHFFYNÉ (felemelkedik a székében, dühösen, szinte rikácsolva): Neki 
mondtál volna ilyet! Drághffy Benedeknének! Hogy letépnék rólad ezt a drága szép ruhát, 
hogy kivetne mindenek szeme elé a hóba, hadd lássák a vitéziek és a katonák milyen az 
a híres szép tested, amelyik megvesztegeti az idegen emberek tekintetét! Hadd 
simogassanak csizmával részeg csatlósok azon a helyen, ahol a szeretőd csókolt! 


DRÁGHFFYNÉ: Hallgasson kegyelmed! Ezerszerte kegyetlenebb, mint a vasszívű 
Drághffy Benedekné volt! 


ÖREG DRÁGHFFYNÉ: Még panaszod van? Majd akkor szólj, ha én is szűz lányokkal 
locsoltatlak, csizmasarokkal rugdostatlak! 


DRÁGHFFYNÉ: Minden irgalmas a kegyelmed szavai mellett! 


ÖREG DRÁGHFFYNÉ: Ó be gyenge szívű lett a lelkem! Hogy jutottál ma a zsidó 
szobájába? 


DRÁGHFFYNÉ (méltósággal): Kiveszett-é anyámasszonyiból a szemérmetesség 
szikrája is? (a lányokra mutat.) 


ÖREG DRÁGHFFYNÉ: Te tanítasz szemérmetességre? Te? Phi? Na nézzétek 
gyerekecskék, nézzétek csak hogy pirosodik az arca, a báránybőrbe öltöztetett farkasné! 
Látjátok, így lehet a szelídség álorcájával fedezni a vétkek, fertelmes seregeit. De a 
büdös seb szaga keresztülmegy a selyemruhán és ha annak az orra nem is érzi, mondja 
szent, Jeronimus, aki viseli: megérzi azt az egész világ! 

DRÁGHFFYNÉ: Nem érdemeltem, nem is érteni e beszédeket! 


ÖREG DRÁGHFFYNÉ: Nem akarja elérteni a gyönyörűséges!... Hogy kerültél a 
Fortunátus Imre szobájába? 


DRÁGHFFYNÉ (megvetően végignézi s elfordul). 
DRÁGHFFY (rárohan): Felelsz e rögtön! Te céda, te rongy, te becstelen! te dög! 


DRÁGHFFYNÉ (tőrt ránt elő): Egy lépést jöjjön még kegyelmed, szíven döföm 
magam! 


DRÁGHFFY (megál//): Szétmarcangollak ízekre!... Farkasok fogára való!... 
ÖREG DRÁGHEFFYNÉ (a fiához): Félre, félre! Mindent el fog mondani, ne félj! Csak 
türtőztesd magad, mindent megtudsz!... (a menyéhez)Akarsz-e hát mindent elmondani 


jószántodbul? vagy itt faggassalak?.... Jössz-e be a belső házba? 


DRÁGHFFYNÉ: Hogy a kíváncsiságát kiteljesítsem. Ó be utálatos, mikor egy ilyen 
vén asszony ilyen fertelmesen kíváncsi! 


ÖREG DRÁGHFFYNÉ: Drághffy Benedeknének mondtál volna ilyet. De megállj! 
DRÁGHFFYNÉ (a tőrt magasra emeli): Vadállatok ketrecébe estem, de nem ma, 


hanem mikor ebbe a házba kerültem! Leesett az égről a hold és a pocsolyában ebek 
ugatják! ÖREG DRÁGHFFYNE: Eb vagy ebellette! 


DRÁGFFYNÉ: De engem nemes eb ellett! Nem utcai kuvasz! 
ÖREG DRÁGHFFYNÉ: Őseimet mered bántani! 


DRÁGHFFYNÉ (felkacag): Őseit! A Jánosfiak ősét! Itt termett a bodzabokorban!... Ki 
mer megállani a Csák Máté ivadéka előtt ebben az országban! Több vér van bennem az 
Árpád fajából, mint akik trónuson ültenek azóta ebben a hazában! 


ÖREG DRÁGHFFYNÉ: Kereszttel jegyzett ivadék! Magtalan faj! Lehet ezer ősöd, 
nem lesz egy sarjad tovább! Az én fám termőfa! Kilenc gyermekem volt. 


DRÁGHFFYNÉ: Öt elhullott, mint a férges gyümölcs, kettőt lekaszáltak, mint a gazt. 


ÖREG DRÁGHFFYNÉ: Csatában estek el, s a másik kettő él! A másik fiamnak hat fia 
van! Te ennek a szegénynek egyet sem tudtál adni! 


DRÁGHFFY: Én nem vagyok herélt! Harminc jobbágyházban virít az én képem 
egészséges porontyon! Nemes Süttei Anna fiát, Ferencet, fattyúmat, örökösömmé 
kelletett fogadnom! Csak ez nem bírta kicsiráztatni a Drághfly név magvát! 


DRÁGHFFYNÉ: Koldusabb .szerzetet kellett volna párodul híjnod! Magadhoz valót! 
Kócsag nem párul a vércsével! 


DRÁGHFFY: Hahá! A kócsag a büdösbankával párul!?... 
ÖREG DRÁGHFFYNÉ: Esztendeje szeretőd vagyon, mégis van-e láttatja! 


DRÁGHFFYNÉ: Ki meri azt mondani, hogy szeretőm van? Egy Csáky-lány szeretőt 
csak a maga világában találhat! 


ÖREG DRÁGHFFYNÉ: Hát a félzsidó? 


DRÁGHFFYNÉ: Zsidó az!... Nem szeretőm volt a zsidó! Rabszolgám!... Itt a 
vallomás! És süllyedjetek el a szégyentől! a gyalázattól! Szolgám vala. Jobbágyom! 
Kötelességét tevő rabom!... Testámentomban kaptam Perényi Imre bátyámtól. Bírtam a 
zsidót, mint többi jobbágyomat! Mint barmaimat és állataimat. Kérdeztem tőle, mi 
hasznát vehetném! Mit tudsz zsidó, mondtam neki, mit tehetsz nekem! Szerelmet tenni 
nagy asszonyom, mondta, semmi egyebet, mert olyan szerelmeket tudok mesterséggel, 
mint senki ez országiban! Es én kihasználtam a tudományát! De nem volt szeretőm! A 
mester volt, aki pótolja, amit az isten férjem által megtagadott tőlem! Hogy lehetett volna 
az, hogy ilyen rangon alól méltatlan esetből, új vérnek fakadása történjék!... Vakuljatok 
hát meg saját vakságotokban, ha ezt sem láttátok! Ti pórok és született senkik így 
mertek-é gyalázni engemet! Szolgámmal úgy szolgáltatom ki magam, ahogy akarom. 
Míves jobbágyaimmal készíttetek szekeret testem kényelmére, malmot, amely 
szövőszéket járat, selyemköntöst, amelynek ujja buggyal essen!... Eh mit értenek ezek! 
Mit tudják ezek, ki az igazi s ékesen kevély úrasszony! 


ÖREG- DRÁGHFFYNÉ: Ilyen példát még hallva se hallottam! 

DRÁGHFFYNÉ: Hol hallottál vón asszonyám? Kinyújtom az, ujjam s itt érem őseid 
végét! Széket hozzatok nekem! (lányok szolgálatkészen ugranak s széket hoznak bentről, 
senki sem meri megtiltani. Drághffyné leül.) Azt vélitek-é, hogy én se hallottam egyebet 
csecsszopó koromban, csak a farkasüvöltést, mint ti, amivel öreganyátok csicsigatott! 


ÖREG DRÁGHFFYNÉ: Mit, szemtől szembe megcsúfolsz! Itt a lányok előtt! 


DRÁGHFFYNÉ: Te akartad! 
ÖREG DRÁGHFFYNÉ: Haj, kerültél volna csak össze napammal! 


DRÁGHFFYNÉ: A kegyelmed napasszonya Újlaki lány volt! Mátyás király nádorának 
a lánya! De a kegyelmed nagyanyja még német kulcsárné volt Ulászló királynál. 


ÖREG DRÁGHFFYNÉ: Ősi lengyel nemes lánya volt! De mit tudjátok ti! Felfújt 
békák! Hályog esett le a szememről! Ez a tisztesség, amivel aggkoromnak tartoztok! 
Hijjátok a másaikat! Annak is fenn kött az, ágya az anyjáról, az is csúfot tesz még velem! 
Az is tud még új csudákat!... Tán annak is szolgája volt már a zsidó! Hol az a 
lány? (Benigna jön, öreg Drághíffyné lebírja magát.) Gyere csak közelembe, gyere csak 
ide! Benigna! Nézz rám! Hadd lássam mi van ebbe a tiszta edénybe!... Nem, még ez nem 
volt tunya az imádkozásban, az még apácának is elállhatna. Még te végig állanál az 
solosmán! 


BENIGNA: Igen, asszonynéném! 


ÖREG DRÁGHFFYNÉ: Szent doktorok úgy tartják, hogy minden. jó mivelkedetnek az 
vége koronáztatik meg, ezt megbizonyítja a mindenható atyának bölcsessége, mondván: 
valaki végig állja az solosmát, idvezül!... Ki volt vala a te anyád? 


BENIGNA (elámu!): Az én édes szülőanyám vala Gara Erzsébeth. 
ÖREG DRÁGHFFYNÉ: Kik voltának ama Garák, akiktől a te anyád eredt! 


BENIGNA: Kund vezérnek, ama hét vezérek közül valónak, kik Álmust vezérré 
választák, maradékai... 


ÖREG DRÁGHFFYNÉ: Az a te híres anyád is, aki holtig való betegségben 
nyavajáskodott, míg élt, nem tudott ugye megtanítani két szél ruhát összevarrni, de 
ilyenekre bezzeg! (Benigna sírva fakad. Öreg Drághffyné keresztet vet s prédikálva 
mond:) Kisdednek láttatik szerelmes atyámfiai az tunyáság az imádkozásban, bátor az az 
idvességnek fundamentoma! kit megbizonyít Ésaiás,.. Hogy kerültél a Fortunátus házába? 


BENIGNA (homlokához emeli a kezét s nem szól). 
ÖREG DRÁGHFFYNÉ: Te is konok vagy! Még most sem emlékezel? 


BENIGNA (ijedten): Nem emlékezem, asszonynéném, csupán csak annyira 
emlékezem, hogy térden imádkoztam  Nagyboldogasszonyhoz és nem tunyán 
imádkoztam és nem restül, hanem tiszta szívvel és nagy ájtatossággal, mikor csak 
arcomra borula ördögnek nagy sötétsége... 


ÖREG DRÁGHFFYNÉ: Micsoda isten ellen való vétek ez! Hogy ért volna téged 
ördögnek sötétsége Nagyboldogasszony templomában a keresztrefeszített oltára előtt! 


BENIGNA: Arcomra borult az édességes szűz Máriának nagy setétsége és mikor 
felébredek, egy más oltár előtt térdepelék éppen és nagy fenszóval kiálték: Szállj le az 
oltárról ó édességes szűz Mária anyám... és akkor csak elváltozék a képen levő szűz 
Mária és helyébe asszonynéném szállott le. (Drághffynéra néz.) 


ÖREG DRÁGHFFYNÉ: Úgy! Hát ott keressétek a titkos alagutat! Az oltárkép megett! 
Mi volt még! 


BENIGNA (/etérdel): És akkorra ismét arcomra ereszkedék az édességes szűz Mária 
nagy setétségel!... 


ÖREG DRÁGHFFYNÉ: Megint hazudsz! mert az ördög incselkedett ott az ördögnek 
barlangjában. 


BENIGNA (gépiesen): És akkor arcomra ereszkedék az ördögnek nagy fekete 
setétsége és én csak akkor láték és hallék újfent, mikor budai palotánkban valánk a 
leányzóknak szobájokban. 


ÖREG DRÁGHFFYNÉ: Te is baromnak tartod-e a zsidót, akit ajándokul kaptál! 


BENIGNA (térden marad): Isten engem őrizzen, hogy oktalan barmokhoz 
hasonlítsam az isten képére és hasonlatosságára teremtetett embert.(Drághffyné 
megdöbben, felegyenesedik s merően figyel rá.) 


ÖREG DRÁGHFFYNÉ (rákiált): Hát akkor mért engedted, hogy Fortunátus, az eb, a 
fehérarcú hízelkedő ördög öleljen és csókoljon és szerelmes szókkal illessen! 


BENIGNA: Ó istenem! 
ÖREG DRÁGHFFYNÉ: Valld csak be! 


BENIGNA (felpattan, feláll): Isten legyen nekem irgalmas, kegyelmes, hogy előbb 
haltam volna meg, minthogy egy újjal is megérintsen egy idegen férfi. 


ÖREG DRÁGHFFYNÉ: Mit tett tehát? 


BENIGNA: Ó asszonynéném, ő csak nézett reám és olyan szánalommal és 
örömmel, hogy semmi bajom se lett, és azt mondta csak, hogy semmi bajom se lett! És 
aztán odább lépett tőlem és azt kiáltotta felszóval: Szakítsátok háromfelé a szívemet, 
hiszen mindahármatokat egyformán szeretlek! 


ÖREG DRÁGHEFFYNÉ: Ahá! ahá! (roppant kíváncsian les, előrehajolva,). Beszélj 
csak, most beszélj! 


DRÁGHFFY: Átkozott!... Darabokba marcangolom szét... 


ÖREG DRÁGHFEFYNÉ (rászól): Hallgass!.. . Hogy volt gyermekem. Bátran csak 
beszélj el mindent! 


BENIGNA: Nem volt egyéb semmi asszonyom. Akkor bejöttek a katonák és Barta és 
elfogták és én újra elájultam. 


ÖREG DRÁGHEFFYNÉ (türelmetlenül): No csak ne tagadj, vigyázz, ha hazudsz, én 
meglátom rajtad! Tudod, hogy az én szemem elől semmit se lehet eldugni! Hát lányok, 
lehet-e én előttem hazudni? Az orráról leolvasom, aki ludas!... Csak beszéld el szépen, hol 
ismerted meg azt a híres Fortunátust? 


BENIGNA: Ó asszonynéném én nem ismertem őtet soha is. Ha bátyja házába jött, 
már nekem el kellett mennem, hogy ne láthassam. Néha mikor arra ment el az utcán és 
mi a szövőházban voltunk, amelynek rácsos ablakai az utcára nyílnak, a lányok mind az 
ablakhoz szaladtak és ilyeneket mondtak: Nézd csak Benigna, erre megy a Fortunátus! 
Istenem be szép ember, olyan fehér az arca, mint a fejér márvány és olyan szépen tud 
beszélni, mint az angyalok. Azt is mondták: Tudod-e Beinigna, hogy Budán minden 
asszony csak Fortunátust lesi az ablakon, mért nem jössz te is? És minden lány! 


asszonyméném, hitemre, azt mondták! De én azért soha sem állottam fel a szövőszék 
mellől, ha senki nem volt is, aki besúgjon asszonynénémnek, vagy a tisztelendő 
fráteroknak. Én csak dolgoztam és úgy hallgattam a beszédeket, hogy a fülemet is 
bedugtam. Pedig olyanokat beszéltek, hogy uram bocsá" ha egy akármilyen nemes 
asszony és akármilyen istenes szűz leányzó hozzájut is a szalagcsokrához, boldogabb, 
mintha a Szűz anya reá mosolyog és jobban szereti csókolgatni a Fortunátus szalagjait, 
mint az elefántcsont feszületet... Hitemre, ilyen istentelen beszédeket mondtak. 


EGY LÁNY (mikor az öreg Drághffyné szigorúan s összecsapva a kezét, végignéz 
rajtuk, ijedten felkiált): Mikor nem is igaz! 


ÖREG DRÁGHFFYNÉ: Te most hazudsz! (A kis lány letérdel s rémülten néz 
rá.) Nézze meg az ember. Még mit beszéltek! 


BENIGNA: Nem tudok mást asszonyom. Igazán semmi érdekeset nem tudok 
egyebet. 


ÖREG DRÁGHFFYNÉ: A, á, hát soha se láttad? 

BENIGNA: Nem asszonyom, mert nekem mindig el kellett bújnom, ha hozzánk jött 
és én még kis lány vagyok ahhoz, hogy az udvarhoz vigyenek, mikor ő is ott állott a többi 
országos urak között! 


ÖREG DRÁGHFFYNÉ: De gondoltál reá sokat! 


BENIGNA: Nem asszonyom, én csak istenre gondolok sokat és bűneimre, 
amelyekért kérem istent, hogy irgalmazzon nékem. 


ÖREG DRÁGHFFYNÉ: Hát akkor hogy ismerted meg, mikor ott láttad? 


BENIGNA: Hogy asszonyom?... Hát lehet meg nem ismerni Fortunátust! Hát kinek 
van még olyan fehér és sima arca és kinek olyan szolid és gyöngéd tekintete... és ki 
tudna úgy nézni földi lányra, mint ő akkor nézett rám... Nem volt abban semmi sértő és 
semmi kellemetlen... és én mihelyt megláttam és a hangját meghallottam, mindjárt 
tudtam, hogy ő Fortunátus! 


ÖREG DRÁGHFFYNÉ: Úgy?... Hát te is valami furcsákat gondolsz róla, hát minek 
tartod te azt? 


BENIGNA: Én asszonyom? Én semminek is, mert én csak egy kis lány vagyok. 


BENIGNA: Ó istenem asszonyom! Én nem akarok Báthory Miklós úrfi megkérte 
tőlem a kezedet! 


BENIGNA: Ó istenem asszonyám! Én nem akarok férjhez menni! (térdre esik.) Én 
istennek szolgálóleánya, szűz Máriáinak gyermeke akarok maradni. 


ÖREG DRÁGHFFYNÉ: Tudni kell, mit vélsz Fortunátusról! 

BENIGNA (elébb lehajtja a fejét, aztán feláll, Drághffyné egyre erősebben és nagy 
feszültséggel figyeli.) Ha tudni kell asszonyom, meg kell mondanom... Én azt gondoltam, 
mert csak együgyű kis lány vagyok, hogy Fortunátus a legderekabb férfi az egész 
országban. 


DRÁGHFFYNÉ (elszörnyedve): Beingna! 


BENIGNA (hirtelen hozzáfordul): Na úgy-e a király, királynak volt a fia! és már öt 
éves korában király volt és most is csak király, nem lett császár belőle! és a nádor- 
uramnak apja is nádor volt, és ha Werbőczy uram őkegyelme, akit az egész ország 
emleget, országbírója is, de az ő apja is nemes ember volt, és annak az apja is nemes 
ember volt és a nemes emberből minden lehet, az nem virtus! De lett volna csak a 
királynak az apja zsidó!... 

MIND (el vannak képedbe és megzúdulnak). 

ÖREG DRÁGHFFYNÉ: Ej, ej! 

DRÁGHFFY: Mit fecseg ez itt! 


BENIGNA: Vagy bátyámnak ha zsidó lett vón az apjaura, nem tudom most 
zászlósúr volna-e, és meg kapta volna-e feleségül a nénémet! 


DRÁGHFFY: Végigkorbácsollak te! 
BENIGNA: Akkor se kapta volna meg! 
ÖREG DRÁGHFFYNÉ: Hát Fortunátus megkapta volna? 


BENIGNA: Fortunátus uram most ország zászlósa! Alkincstartó! És mikor azt 
mondta, hogy mindahármukat szeret, engemet, meg a vörös ruhás lányt s nénémet: na 
hát akkor néném épp úgy nem iszonyodott el, mint én, a szeretetétől. 


DRÁGHFFYNÉ: Ártatlan gyermek! Ártatlanoké a mennyeknek országa. 

ÖREG DRÁGHFFYNÉ: Gyermekem, amit most mondok, azt figyeld meg: az az 
ember, az a zsidóból lett ember, a Fortunátus, az egy nagy varázsló, aki mindenkit el tud 
varázsolni az ördög által és titkos varázslásokkal, hogy őt mindenki szépnek lássa, pedig 
fertelmes, mint a kanördög. És aztán, hogy őtet mindenki jónak lássa, pedig gonosz, mint 
a pokolfajzotta Sátán. 


BENIGNA: Igenis asszonyom, de ha mindenki szépnek látja, akkor szép! És ha 
mindenki jónak gondolja, akkor jó! 


ÖREG DRÁGHFFYNÉ: Elég volt! Velem ne feleselj, mert penitenciára foglak olyanra, 
hogy elmegy a kedved az apácasortól. A te Fortunátusod gonosz istentelen ember és az 
ország kívánságára, mert mindenki annak tartja, nem csak te, a király halálra ítélte. Nézd, 
ott rakják a máglyát, azon fog elégni a pokol gyermeke itt és az lesz a büntetésetek, hogy 
végig nézitek! 


BENIGNA (hangtalanul, megdermedve áll). 

DRÁGHFFYNÉ: Ó örök úristen! 

BENIGNA: A szentek és mártírok örök dicsősége a máglya. 

DRÁGHFFYNÉ (feláll s hozzá siet, megcsókolja): Megszégyenítesz gyermekem! 
DRÁGHFYY: Te poklos! tán még férjhez is mennél hozzá! 


BENIGNA: Nincs levente egész Magyarországol akinek oldalán nagyobb büszkeség 
lenne megjelenni! 


DRÁGHFFYNÉ (szinte villámsújtottan áll). 
ÖREG DRÁGHFFYNÉ: Hát minden némbert megétetett ez! Hozzátok a zsidólányt! 


DRÁGHFFYNÉ (szédelegve megy a székéhez és magával húzza, átölelve tartja 
Benignát). 


DINA (nagy köpenyében megjelenik, lehajtott fővel szomorúan, két oldalt mellette 
jönnek Efraim és Salamon). 


ÖREG DRÁGHFFYNÉ: Mit kerestetek Fortunátus házában? 


EFRAIM: Kegyelmetes nagyasszonyom, méltóságodnak dicsőségében ne legyen 
kemény a te szíved az elesettekhez... 


DRÁGHEFFY: Mit kerestetek a Fortunátus házában? 


EFRAIM: A föld négy részében szétszórt nemzetünk mindenütt, ahol találtatott, 
mindig hűséges volt a fejedelmekhez, akiknek jogara alatt élt... A zsidók már vallásuknál 
fogva hűséges alattvalók és Isten parancsának tekintik Jeremiás próféta szavait... 


DRÁGHFFY: Bolond ez? Korbácsoljátok meg! 


DINA (felsikolt): Ó uram, könyörülj szegény atyámon. Nagy tudós ő és ártatlan 
ember... 


ÖREG DRÁGHFFYNÉ: Mit kerestetek hát a Fortunátus házában? beszélj el mindent, 
javadra válik. 


DINA: Könyörögni ment atyám Fortunátushoz, aki míg Izraelben élt Etel Snéor volt, 
hogy... 


DRÁGHFFY: Hogy téged céda, vegyen szeretőjének! 


EFRAIM: A zsidók javáért, kegyelmes úr, mert a zsidók mindenkor imádkoznak az 
országért a zsinagógáikban, mint Jeremiás parancsolja... 


ÖREG DRÁGHFFYNÉ: Úgy? Hát azért vitted magaddal a lányodat, hogy jobban 
hasson rá a könyörgésed. 


EFRAIM: Öregségem gyámola ő kegyelmes asszonyom, velem kérezkedett a 
boldogtalan gyermek, merthogy lábaim már roskadtak és szemeim gyarlók... 


ÖREG DRÁGHFFYNÉ: Hazudsz! Tépjétek le róla a kámzsát! (vénasszony sietve 
megteszi) Azért öltöztetted piros selyembe!... Útonfosztogató zsiványság! Nem ismeritek 
a parancsot, hogy milyen ruhát szabad felvenni a zsidólánynak! Szemérem nélküli céda! 
Micsoda selyem, ha én venném, legalább másfél dénárt kellene adni egy singért! 


SALAMON (szakértőén megtapintja a selymet): Nem lehet kegyelmes asszony! 
Három dukát arany, kegyelmes asszony, a legfinomabb keleti selyem! 


ÖREG DRÁGHFFYNÉ: Ott fogtok égni mindnyájan!... De még ma kérni fogom a 
királynét, hogy engedje el az egész országban a zsidó adósságokat, ha a zsidók lányai 
ilyen selyemben mernek járni a csuha alatt! Mér öltöztél így fel, ha csak öreg atyádat 
kísérted? 


DINA (szenvedéllyel): Mert nem Fortunátushoz mentem! az úr prófétájához! Aki 
elhozza a csodák végét és szablyát von az elnyomókra és lángpallost az üldözőkre! 


EFRAIM (rémülten): Ne hallgass rá, asszonyom, eszelős! Megbolondította valami. 
Amikor ott állottunk a kegyelmes Fortunátus előtt, csak rájött az őrjöngés és hasonló és 
még borzasztóbb szókat mondott, (leborul a földre). Éppen azért mentem hozzá, járástól 
elszokott lábaimmal felkapaszkodván a zsidó-utcából a Szentgyörgy-térre egész a Duna 
felé néző várfalig, hogy megkérjem Fortunátust, hirdesse a zsidók alacsonyságát és kérje 
az urakat, tekintsék úgy a zsidót ezután is, mint eddig, ne embereknek, csak 
jószáguknak, csak... (elfúl). 


ÖREG DRÁGHFFYNÉ: Nagyon mulatságosakat beszélsz öreg Jáfet. 

DINA: De megnyitotta az Úr az én szemeimet és lángokat öntött nyelvemre, hogy 
felgyújtsam Fortunátusban ami zsidó vér és zsidó szív van benne! Mer ő a legdicsőbb 
ember ezen a földön, és ő lehetne az a Dávid, aki parittyá jának kövével homloikon tudná 
sújtani a nagy Góliátot! lehetne messiás ő, kinek hangjától sárrá válik az acélfegyver és 
akinek tekintete előtt leomlanak a rakott kőfalak! Ezt kerestem! Ennek a kedveért 
öltöztem én selyembe és lángszínű ruhába! 

DRÁGHFFYNÉ: És megtaláltad akit kerestél! 


DINA (megtántorodik s homlokához kap): Nem tudom asszonyom, Izraelnek új 
századokig kell várnia a csodák végére! 


DRAGHFFYNÉ: Hisz kijózanodtál! A félisten helyett senki embert találtál! 

DINA: Ó nagyasszonyom, ha ez a senki ember a sorstól elveretve visszahull apái 
földére: szívet talál a szívtelenség világa után. Enyhítő patakot a sivatagok és jeges 
óceánok után. Csendes tűzhelyet a megvetettek hajlékában. Forró boldogságot a 
boldogtalanság fajánál? 


DRAGHFFYNÉ (visszahanyatlik székébe s maga elé mered): Mindenki jobban szereti 
nálam! 


DRÁGHFFY: Elég volt az asszonybeszédből. Hozzátok elő a Fortunátust nekem! 
ÖREG DRAGHFFYNÉ (gúnyosan nézi a három síró nőt, mert Benigna is sírva fakad). 
FORTUNATUS (bejön sápadtan, de méltósággal). 


DRÁGHFFY: Itt vagy átkozott! Mért nem marattalak le veszett ebekkel, időnap 
előtt! 


ÖREG DRAGHFFYNÉ (int a fiának): Fortunátus, utolsó perceden vagy, akarsz-e már 
vallani? 


FORTUNÁTUS: Magyarország főhivatalnoka vagyok, az ország zászlósai közül egy: 
vallomást csak királyomnak és uramnak és szentséges feljebbvalómnak kérdésére teszek. 


ÖREG DRAGHFFYNÉ: Itt az ítélet, amelyben halálodat aláírta a király, itt a 
törvényes bíró, itt a poroszló, aki végrehajtja, ott már a máglya, minden készen rajta: 
csak egy intésem kell és véged. 


FORTUNÁTUS: Az én Egy Uramnak Istenemnek kezébe adom magamat! 


ÖREG DRAGHFFYNÉ: De nem csak magad ám! ez a beste lány is veled megy! 
FORTUNÁTUS: Mit vétett ő? 


ÖREG DRÁGHFFYNÉ: Szeretőd volt! Te keresztény vagy, tudod, hogy a zsidó lány, 
ha kereszténynek szeretője lesz, törvény szerint máglyahalált szenved! 


FORTUNÁTUS: Engem elítéltek, mert zsidó vagyok s e lányt miattam, mert 
keresztény vagyok? Uram irgalmazzon annak, aki e rágalommal illette! Tiszta ő e bűntől! 


ÖREG DRAGHFFYNÉ: Hát akkor ez volt a szeretőd! (Benignára). 


FORTUNÁTUS: Isten óvja ajkad kegyelmes asszony ilyen igétől! A menyei angyalok 
között egy is nincs ártatlanabb és fényesebb e gyermeknél! 


ÖREG DRÁGHFEFYNÉ: Akkor csak ez marad! 


FORTUNÁTUS: Ó szégyen a szavakra, amelyekkel bélyeget tudnál ejteni a női nem 
dicsőséges asszonyára! 


ÖREG DRÁGHFFYNÉ: Mit keresett akkor nálad mindahárom egyszerre katonákkal 
közülzárolt házadban? 


FORTUNATUS: E szűz: agg atyját kísérte el, hogy öregségének gyámola legyen. E 
másik angyali szüzet: szolgám találta ájultan a templom kapujánál s mivel nem ismeré őt, 
hozzám vivé föl, hogy orvosszerekkel fölélesztessék! És a kegyelmes asszonyom látá 
húgának kapumon bevitelét s utána rohant... 


DRÁGHFFY: Hazudsz zsidó! Nálad voltam az időben, hazudsz ádáz! Máglyára jutsz! 
színeskedő! 


ÖREG DRÁGHFFYNÉ: Te vagy-é ama messiás, akitől a megváltó csodát várják a 
zsidók? 


FORTUNÁTUS: Asszonyom én igaz keresztény s a mi dicsőséges keresztény 
magyari királyunk legkisebb szolgája vagyok! 


ÖREG DRÁGHFFYNÉ: Hát akkor te vagy mégis a fiatal sarjú leányok ábrándja, aki 
után félig kinyitják a lantornás ablakokat, ha végig megy az utcán! 


FORTUNATUS: Én kegyelmes asszonyom, egy szegény özvegy ember vagyok, ki 
már az életbe belefáradott. 


ÖREG DRÁGHFFYNÉ: Ó, ó, te vagy az a híres rabszolga, aki szerelmi szolgálatokkal 
tudod ellátni az úrnődet!... Mindent tudok! 


FORTUNÁTUS (meghökken s odanéz Drághffynéra, aki egészen össze van 
roskadva): Ó nagyasszony, hadd legyen szabad azt hinnem, hogy szabad ember vagyok s 
szabad méltóság illet, mint minden embert... Az ország s a király egyedüli uram! Kinek 
tartozom én másnak rabszolgálattal! 


ÖREG DRÁGHFFYNÉ: Ó a hitvány, hát nem megtagadott mindahármatokat! No 
zsidólány, most csak meggyűlölted fajod ellenét! 


DINA: Nem minden ellenség, aki annak mondja magát s nem mind barát, aki 
barátkozik! 


ÖREG DRÁGHFFYNÉ: Úgy!... De te kis lányom megutáltad a vén és kiélt özvegyet! 


BENIGNA: Vannak fiatalok, akik nem tudják megfogni a kezét a leányzónak, akit 
erőszakkal ajándékoznak nekik és vannak öregek, akik az oltár lépcsejéröl, az imádság 
közepéről el tudják ragadni Mária szüzeit! 


ÖREG DRÁGHFFYNÉ: Ó, hát így esett! Kis lány, kis lány tíz máglyahalál kicsiny egy 
ekkora vétekre! (Benigna elsápad s Drághffynéra hanyatlik, súgva rebegi). Te mentsd 
meg őt néném! én megöltem! 

DRÁGHFFYNÉ: Ne félj! 

ÖREG DRÁGHFFYNÉ: Hát te lányomasszony, te mit gondolsz a rabszolgádról! 


DRÁGHFFYNÉ: Mit gondoljak anyámasszony, azt hiszem Isten előtt nem is lehet 
ember embernek rabszolgája. 


ÖREG DRÁGHFFYNÉ: Hát akkor, hogy mersz előttem ülni! 
DRÁGHFFYNÉ ffelá//): Felállók előtted asszonyom és térdet hajtok előtted! 


ÖREG DRÁGHEFFYNÉ (szintén feláll, odamegy hozzá s megsimogatja a fejét): Jó 
leányom vagy, annak is tartalak, ha mindent elmondasz. 


DRÁGHFFYNÉ (megreszket): Nem; azt nem! Azt nem lehet anyám! 


ÖREG DRÁGHFFYNÉ (csendesen): No, nem kívánom világ előtt. Ketten, bemegyünk 
és szép csendesen, de mindent kivallasz! nana! Hogy kezdődött, mi volt, hogy és mikor, 
milyen szín alatt jártál hozzá, mit és hogy tettetek... 


DRÁGHFFYNÉ (undorral felkiált): Soha, soha! Semmit is! Egy igét sem, ha ízekbe 
szaggattok! 


ÖREG DRÁGHFFYNÉ (eltaszítja, mérgesen): Menj!... Nézze meg az ember! 
Szeretem látni az ilyen erényt, amely csak a nyelvet kötözi meg, nem az erkölcsöket! 
Fogsz-e vallani? 


DRÁGHFFYNÉ: Isten engem úgysegéljen, soha! 


ÖREG DRÁGHFFYNÉ: Vigyétek! (Fortunátusra mutat) Átadom nektek! Vigyétek a 
máglyára, királyi ítélet van, vigyétek vele a szolgáját is, aki lányrablás bűnével terhes, 
vigyétek a zsidólányt, aki keresztény emberrel fertézett. Vigyétek, nem is akarom többet 
kimondani ezt a szót! 


FORTUNÁTUS: Egyedül engem vihettek. Akármilyen alattomos és galád módon 
szereztétek is meg, de rám legalább mondhatjátok, hogy jogotok van! De rettenetes vége 
lesz, ha ártatlanokat veszíttek el. 


ÖREG DRÁGHFFYNÉ: No bizony, olyan nagy dolog megégetni egy szolgát, meg egy 
zsidó lányt!... De jól van, megmentheted őket, ha vallasz! Valld meg, hogy szeretőd volt 
az a lány! meg ez az asszony... elküldöm őket, hogy ne piríts rájuk! elküldöm a lányokat 
is, hogy ne halljanak olyat, ami nem ártatlanoknak való... 

FORTUNÁTUS: Nincs mit vallanom! 


ÖREG DRÁGHFFYNÉ: Vigyétek! (katonák állanak elő). 


DRÁGHFFY: No valáhára. Eleget fojtottam torkomba a dühöt! De most 
kiszabadulhat haragom! Reszkessetek! Vigyétek! 


DRÁGHFFYNÉ (felsikolt): Ne még, várjatok! 
ÖREG DRÁGHFFYNÉ: Vallasz! 
DRÁGHFFYNÉ: Anyámasszony hallotta, hogy kimondtam az isten nevét... 


ÖREG DRÁGHFFYNÉ: Milyen bosszúság, hogy a papokat otthon hagyám, most 
rögtön feloldoztattalak volna alóla! De utoljára megkapod gyónásban a feloldozást! 


DRÁGHFFYNÉ: Hadd beszélek vele, hadd mondjam meg neki, hogy ő... hogy ő... 
Hagyjatok beszélnem, megtérítem őt, nektek! 


ÖREG DRÁGHFFYNÉ: Csak itt szemünk előtt! (a néphez) Húzódjatok odább! 


DRÁGHFFYNÉ (előrejön Fortunátushoz s márvány arccal, érzést elárulni nem akarva szól): 
Fiam, barátom, kedvesem, szólj, tanácsolj, hogy mentselek meg! Lásd meg vagyok törve, 
meg vagyok alázva, olyan dolgokat éltem át, hogy ahhoz a pokol minden kínszenvedése 
semmi csak. Megtört engem az én lelkem. Porba hullott büszke fejem gőgje. És úgy 
fonódik rád a lelkem, mint karóra a folyóvirág. Te vagy mindenem s már ezután csak 
érted élek, csak neked akarok élni. Bátyáim, a püspökök, el fognak választani az uramtól 
s te az enyém leszel. Férjem leszel! És még boldog leszek! Ó férjem! Te az egyetlen az 
egész országban, akihez nem lehet hasonlítani senkit is! (úgy leszel, mintha lázálomban 
recitálná.) Mert úgy-e, a királynak már apja király volt s ő ötéves korábban már az, aki 
ma. És a nádornak apja nádor volt és nekem mindem ősöm ország élén volt és csak te 
vagy magaa, aki semmiből, a semminek üres mélyéről, százezernyi akadály között 
mellém, hozzám, fölém jöttél! Ó én rabom, és én rabszolgám, hogy bántam veled és hogy 
meggyaláztalak, és tapostam rajtad drágám, mikor te magad egy félisten vagy, kihez 
hasonlatos nincsen! És én megkövetlek minden vétkemért és én jóváteszek minden 
hibámat! Milyen büszkén és boldogan jelenek meg oldaladnál a zászlósok között, mert 
nincsen hasonlatos egy is közöttük, hozzád! És ha kiüldöznek és az ádáz sors elkerget 
ebből a világból oda le... a gettóba... ott is hűséges szolgálód leszek és szívet találsz a 
szívtelenség világa után... enyhe, megüdítő patakot a szomjúság tengere után... és 
csendes, boldog tűzhelyet teremtek neked a boldogtalanság fajának fedele alatt... 


HARMADIK FELVONÁS. 


(Ridegen bútorozott kis szoba; erős rácsos ablakok szemközt és a jobboldalon. Baloldalt 
van az ajtó, alacsony, széles, erős ajtó. A jobb szélső ablakba van kikötve s a párkányon 
ül, de leszállani nem tud Kabold. Á bal sarokban erős, alacsony asztal, körülötte székek, 
belül lóca. A falak sötét piszokszínűek, fegyverek lógnak rajtuk. A szoba közepén 
medvebőrön ül Fortunátus; a keze hátra van kötve s nem igen tud mozogni. A felvonás 
kezdetekor teljes sötétség, nemsokára besüt a holdvilág.) 


KABOLD (ásít, lassan, nagyot, éjfélutáni hangulat): Mán a kokas is felserkent első 
álmából. 


FORTUNÁTUS: Nem hallasz messzi lódobogást? 
KABOLD (figye)): Jaj kezem, lábom. 
FORTUNÁTUS (figyel): Csend van... Semmi, csak a szél. 


KABOLD: Jaj kezem, lábom. 


FORTUNÁTUS (csönd): Az embernek kettő kell: az asszony és a pénz... 

KABOLD: Istennyila... a kell, hogy leódják a kötelet... 

FORTUNÁTUS: Az asszonyok... (csönd). 

KABOLD: Mindig az asszonyok! Ez a veszett nyavalyás voltod is azok miá lőtt. 

FORTUNÁTUS: Vajjon levelem kezekbe jutott-e... No átkozott szerencsém, most 
mutasd meg... Nőstényre hagytam magam, vesztemig, nőstényre bíztam menekvésem: 
kivágnak-e. 


KABOLD: Biztál vón magadba. 


FORTUNÁTUS: Ha levelem kapták, semmi baj: oly koncot vetettem magyar urak 
elejbe, a követ is szétszedik értem, máglya hamvából körömmel vájnak ki... 


KABOLD: Nono. 


FORTUNÁTUS: Ígérj pénzt, mindenki barátod, adj pénzt, mindenki szolgád, de 
mikor adsz, már újra ígérj s ha ígérsz, már legyen benne szódban az új ígéret csirája. 


KABOLD: Jaj derekam, csontom. 


FORTUNÁTUS: A pénz, meg az asszony... az asszony s a pénz... Minden vesztem 
onnan ered, hogy elfeledtem az egyiket... a másikért... De szép is az, mindakettő és jó... 
Jó volt... 


KABOLD: Sok volt. 

FORTUNÁTUS: Minden asszony Vénus. 

KABOLD: Ez is, ez a vén bestia? 

FORTUNÁTUS: Mind, mind... Láttál már asszonyt, aki nem szeretett tükörbe nézni? 
KABOLD: Jaj derekam, jaj csontom. 


FORTUNÁTUS: Aki tükörbe néz, az mind csudaszépség, mert mind az élet 
csudaszépségét lesi a tükörben, a legfőbb gyönyörűséget, álmainak földi kincstárát. A 
tükörben... Es ha kerül véletlen férfi, aki épp olyannak látja őt, mint ő saját magát: 
akkor... 


KABOLD: Meg van a kulcsa. 


FORTUNÁTUS: Akkor meg van a nő, akiért érdemes... Minden asszonyi állatban ott 
a minden női csodák alchimiai aranya... Csak meg kell látni, meg kell lelni benne... Csak 
egyikben könnyen látja a vak is a szerelemre való dicsőséget, a másikban csak a vak 
szerelem találja fel... Amor coeeus... A szerelem vak... Hazug szó, csúf szó... A szerelem a 
nap... Ha ráragyog a nőre, csudaszépséggé teszi. S a szerelem világán minden kivirít a 
női virágból, úgy suhognak fel belőle a színek és illatok, mint ázott rét délszínen... S 
milyen csuda, hogy minden asszonynak meg van a maga külön napja, férfija, a maga 
szerelme... 


KABOLD: No te ugyan sok napot leloptál akkor az égről... 


FORTUNATUS: Bár örökké tudtam volna hatalmamban tartani ezer asszony ezer 
szerelmének napját... Árt az a virágnak, ha minden reggel más nap jön fel az égre, csak 
jöjjön... Bolond virágok, este búsulnak, reggel örvendenek, ha új nap van felettük... Bár 
annyi virágot tudtam volna egyszerre holtra s életre csókolni, mint a nap odafenn... Már 
nem... Nem már... Undorodom tőlük... Megvetem őket. 


KABOLD: Micsoda! 


FORTUNATUS: Ha mindjárt Drághffyné is... Egy asszony örökre?... Vagy száz 
asszony!... Minden asszony kellett, elég volt, egy se... 


KABOLD: Ha a kakas már nem kiált, sose virrad többet meg... Fortunátus vénült 
meg, vagy az asszony. 


FORTUNÁTUS: Asszony nem vénül meg soha . Tán a vén Drághffyné nem tudna 
újra virítni... Szikkadt szikes föld: eh... Ha a cseléd szerelme ki nem ment: ez fog sárból 
kihúzni... Mi kell ennek: bölcs és lágy ember, szelíd mint egy pap... Sose kapott férfiat, 
milyenre vágyott. Kenetes szájú pezsgő vérű... Kabold fiam, hogy menekszünk még 
egyszer innen... Aj még egyszer kijutni a szabadba, lóra ülni s ki a mezőre... kincses ládán 
guggolva népeket forgatni, mint guzsaly kerekét s fonni... élni, sodorni... Magamutálva 
hogy ülök meg itt, piszok, undorkodva a sáron, amiből kimászni nem lehet... 

KABOLD: Jaj derekam, jaj csontom: szűz lányok kerültek bajba miattad, kettő... 

FORTUNÁTUS: Eh menjenek... szukák, üzekedők... elég volt... Élni, élni, élni... 
Átkozott prímás: hol van ilyen soká... Megírtam az ebnek: egy milliót adok Fuggerek 
zsebéből, ha innen kivonsz... Hol jár a dög, mindjárt virrad, ébrednek e részeg kutyák s 
akkor minden oda... 


PEEZSI (bejön mécsessel, a zárt csikorogva nyitja ki): Csss... éltek-e még jó 
lelkek... 


KABOLD: Bizony ideje a rab emberre gondolni, jaj derekam, jaj csontom. 
PERZSI: Csendesen, meg ne hallják, mert ha megneszelik, baj lesz. 
KABOLD: Hoztál-e legalább innya. 


PEEZSI: Enni innya elégségest... Most aludtak el a disznók odafenn. Azért nem 
gyühettem. 


KABOLD: Tudom, velek háltál, azér nem vót időd. 


PERZSI: Ne ugass má, (leoldja a Fortunátus kötelét) egészen belevágott... Úgy kell 
csicsigetni valahun egy komisz ember, mint a gyereket. 


FORTUNÁTUS: Elment az embered fiam? 
PERZSI: Ki no? 


FORTUNÁTUS (nézi a meggyötört kezét): Akit a levéllel küldöttél, elment a 
Rákosra? 


PERZSI: El, el. Akit én elküldök az elmegy, akit én itt tartok az itt marad: nem teszi 
ingyen. 


FORTUNÁTUS: És mégse jön és senki se jön... (fésűt vesz elő, kis ezüst fésűt s a 
haját kezdi rendezni.) 


PERZSI (elkapja): Jaj beg igyes... ez oszt igen... (a saját haját fésüli vele.) 

KABOLD: Gyere má, gyere, oda van a karom, lábom. 

PERZSI: Hallgass. (Magához öleli Fortunátus fejét, úgy fésüli.) 

FORTUNÁTUS: Hogy lehet innen menekülni? 

PERZSI (eltartja a fejét): Sehogy... No szép gyerek má... 

FORTUNÁTUS: Hogy lehet menekülni: meg kell innen szökni, hogy lehet menekülni. 
PERZSI: No semmi... majd tanálunk valamit... 


FORTUNÁTUS: Menj fiam, Perzsi, dcrága kedvesem, velem jössz, viszlek magammal, 
te kellesz nekem. Jobb egy ilyen hűséges kis csibe, mint minden más, az enyim leszel, 
mosni fogsz rám és főzni énnekem, rendben tartod a házam, ágyam, este megveted, ha 
hideg van megmelengeted, csak most ki, ki, ki innen... Ki innen Perzsi fiam, kis szeretőm, 
gyerünk, gyerünk, gyerünk... 


PERZSI: Hogy nekem esik, mint bika a bogolyának, no... 
KABOLD: Hát én velem mi lesz? 

PERZSI: Ki ne menjen... kardélre vetik. 

FORTUNÁTUS: Bízok benned... 


PERZSI: Nem is kérdi asszonyain micsinál... (Kaboldot  leoldja.) Szegény, 
személyem béparancsolá magához. Mi öreg kegyelmes asszonyunknak azt monda: a 
szent mise áldozatját kívánja lelke. Látod, ezzel tartott meg benneteket mostanáig, mert 
hogy pap nem volt, értek kellett küldeni. Addig meg, míg ü nem gyohon, addig hozzátok 
se nyúlnak. Nem szólott többet szinte mostanáig, ott imádkoznak körülte a jámbor 
leányzók már mind alszik, mint az édes tej. Az előbb öreg kegyelmes asszonyunk kiment, 
nosza: Perzsi fiam, mondta, ne rakd rám ezeket a mustárokat s egyéb nyavojákat, miket 
anyámasszony rendele, nincs nekem tovább semmi bajom, csak igen fáradott vagyok. 
Nem is raktam osztán, szegény csendesen csak azon imádkoza, bár jönne el a gyógyétó 
halál s könyörülne rajta. 


FORTUNÁTUS: Menekülni innen, azután minden jó lesz, viszlek magammal, jövök 
asszonyodért, minden jó lesz, minden, csak menekülni... Ha... (kint lárma, veszekedés, 
dörgő hangok) már nekem mindegy... jön a prímás, a harc, üvöltés... csak most még 
egyszer szabadon legyek, vér fog fakadni a kősziklából s aranyat terem a somfa is... Itt 
vannak értem, a pénz, a pénz, arany, a millió forint, úgy világit a tenyeremen, átvilágít a 
kőfalakon, erre, erre: prímás apám ide igézlek... (varázsló mozdulatokkal) ez ez, ez a 
nagy világon: a pénz, a kincs... (suttogva, lihegéssel/) Csak erre, erre mind... Megrészegül 
Imre, ha mindenben így a parancsára mozdul a föld is... Jöjjetek, törjétek be az ajtókat és 
zúzzátok agyon az embereket! Értem teszitek! Fortunátusért! Fortunátus Imréért 
megfordul sarkában a föld, ha kell és az érsek fog buzogányt markába! Szerencsés vagy 
Imre, szerencsés voltál és szerencséd fog megölni! 


A PRÍMÁS (kint egyre növekedik a csatazaj. Kívülről buzogánnyal vág az ajtóra s az 
felpattan. Mennydörgő hangon kiált be): Fortunátus itt vagy-é? 


FORTUNÁTUS: Atyám! Itt vagyok! 


A PRÍMÁS (bejön): A kracifikszét a cudar gazoknak! (Belép, csataruhában, a 
kámzsa szétnyílik fényes páncéla felett. Kemény őszes szakálla van. Két hatalmas barát 
kíséri, nagy vaskeresztekkel s kivont karddal. Fáklyások megettük.) 


FORTUNÁTUS (letérdel): Atyám, áldott a te jöveteled! (Kezet csókol. Kobold oda 
settenkedik s hatalmasat csókol a prímás vaskeztyűjén, aztán sietve kikotródik oda, ahol 
Barta s a többi vitézek tolakodnak be. Perzsi félve félrehúzódik a felaggatott ruhák alá 
baloldalon s mikor később asszonyok jönnek be, azok közé elegyedik.) 


A PRÍMÁS (hatalmasan): Majd megtanítom én ezeket! Hát már csak a főuraknak 
szabad erőszakoskodni! Hát már ebben az országban a papsággal akárhogy bánhatnak! 
majd meglátom én! 


DRÁGHFFY (jön tombolva): Ki mer az én házamba betörni! Ki mer ajtókat zúzni és 
nálam hatalmaskodni! Kardélre vele, ha maga az Uristen is! 


A PRÍMÁS (buzogányát emeli): Szeretném látni, ki meri az egyház fejére emelni, a 
szentek szentjére, a prímásra a kezét. De ott döglik beszakasztott koponyával, ha ki 
megpróbálja! 

DRÁGHFFY: Te .vagy-é Szalkai? 


A PRÍMÁS: Nem. Szalkai: az esztergomi érsek! Nem ismered a rangom!? 


DRÁGHFFY: De nagyon ismerem!... Ezért fizettem meg ma néked adósságba 
aranyaimat!... Hogy mersz így törni rám! 


A PRÍMÁS: Te hogy mersz így előttem! Térdre a prímás előtt! Nem vagyok-é a 
Krisztus helytartója Magyarországon? 


DRÁGHFFY: Meglátom én a Krisztusodat! 
A PRÍMÁS: Nem vagyok-é Magyarország második királya! A pápa követe maga 
nevezett így! Térdre mind, vagy kiátkozlak, hogy a hollók se lakomáznak a 


testetekből! (Mind térdre hullanak.) 


DRÁGHFFY (állva marad, dühösen a sarokba vágja a kardját): Deiszen csak el ne 
aludtam vón a sok borivásnak miatta, lehetnél az Atyaisten tulajdon személyében, ide be 
nem teszed a lábad pap! Várjatok el sorotokat gazok, kik beeresztettétek! 


BARTA: Három barát jött... Az ég szakadjon rájuk, ki hitte mifélék... Azt gondoltuk, 
hazul Budából! 


A PRÍMÁS (felkacag): Haha, pap eszén akartok túljárni! 
DRÁGHFFY (Fortunátusra mutat): De ezt nem veszed ki a kezemből pap! 


A PRÍMÁS: Nem-é?... Magad adod Drághíffy!... A magad csatlósa hozta ennek a 
levelét! Mit ígértél benne? 


FORTUNÁTUS (felá//): Ígértem, meg is teljesítem, hogy kimutatom: Fugger egy 
millió aranyforintot lopott az országéból! Kimutatom, hol lehet és miből ezt a pénzt 
visszavenni tőlük. 


A PRÍMÁS: Egy millió forint! Itt a török a nyakunkon! Egy szál katona nincs a 
végeken, egy dénár nem csörög a király zsebébe! Egy milliót akarsz-e máglyán elégetni! 
A nemesi rendek minden pereputtyodat koncra veti! 


FORTUNÁTUS: Még azt írtam, ígértem, megtartom, hogy: ha a bányákat a 
Fuggerektől elveszik és országos felügyelet alatt rám bízzák ötszörös lucrumot adok 
belőlek az országnak. 


DRÁGHFFY: Kutya ez, eb ez! Szűköl, hogy megmentse irháját! Kizabál benneteket, 
felhabzsolja azt a kicsit is, ami van, aztán megy világgá! De feje szárad reggel a karón! 


A PRÍMÁS: Drághffiy tudd meg, a rendek főbbjei sokat tanácsolkodtak ez éjjelen, 
mitévő legyünk. Jámbor urunk míg aludt, míg a nemesek a füvön hevertek, már a sereg 
rendelésről is megtanácskoztunk. Reggelre kelve Fortunátust kikiáltják országos 
főkincstartónak... Merjél közéjük pironkodni, ha csak egy hajaszálát is meggörbíted! Nagy 
viadalom leszen abból, nagy romlást mívelnek a Drághffyakban! Avval eresztettenek le, 
hogy ha Fortunátusnak vége, az agg ravasznak is megtalálják csávában a bőrit! 


DRÁGHFFY: Tegnap halálra ítélték! 


A PRÍMÁS: Mert nem valék ott, és az az idő előtt született, idő előtt koronáztatott 
poronty, aki idő előtt beszélt, hágott, házasodott, idő előtt lett okos, aláírta! De az még 
idő előtt fog meghalni!... Keljen csak fel reggelre, megmosom a fejét! Ilyen király! Jól 
mondja az olasz: olyan jó ember, hogy semmit sem ér! Fel Fortunátus! Gyerünk! 


DRÁGHFFY (elszántan eléjük áll): Nem innen egy tapodtat, míg én elégtételt nem 
kapok! Mi lesz velem gyalázatomért! Avagy nem emberek húsát evő vad ez! Feleségem 
csábítója! Becsületem vérdíját megadod! 


A PRÍMÁS (egy kis gondolkozás után): Reggel országbíróvá tétetlek Drághffy! 


DRÁGHFFY (meghökken, komoran áll, gondolkozik, aztán elhatározza magát s 
kezet nyújt. A prímás elfogadja s megrázzák egymás kezét): Áldomásra gyertek a felső 
házba. Vendégeim vagytok. (Sarkon fordul s el.) 


EFRAIM (már ekkor bent van, hátul áll a teremben s mikor a prímás Drághffiy után 
akar menni, eléje veti magát, mögötte Salamon): Kegyelmet és irgalmat és hallgasd meg 
az én esedezésemet ó kegyelmes szívű úr! 


A PRÍMÁS: Mit akarsz? 
EFRAIM: A lányom, nagyúr, van egy gyermekem... 
FORTUNÁTUS: Ne búsulj agg Efraim, lányodnak semmi bántódása nem lesz. 


EFRAIM: Áldott legyen az úr! Bár úgy védelmezné meg Sion leányát, mint e balga 
gyermeket. (Hirtelen, — nekibuzdul, — mintha valami kétségbeesett vállalkozásba 
fogna.) Kegyelmes és eminenciás uram számtalan példával bizonyíthatnám, a hűséget, 
mellyel a zsidók a király s a haza iránt viseltetnek. Isten szétszórta őket a világon, mert 
törvényeit megszegték, de vallásuk minden jóra s erkölcsösre kötelezi őket. A zsidók nem 
voltaképi rabszolgái ugyan a fejedelmeknek, akiknek országában élnek, amint azt számos 
jelentékeny theologiai író bizonyítja, ugyanis a zsidók sohasem győzettettek meg 
csatában, hiszen ők, mikor Titus bevette Jeruzsálemet, már el voltak széledve a világ 


minden részében, mint az Strabo, Philo s egyéb írók bizonyítják. A római császárok is nem 
nevezték magukat a zsidók királyának, mert ők csak olyan népeknek a nevét vették fel 
díszül, melyet nyílt csatában legyőztek, de a Palestinán kívül lakó zsidókat soha senki le 
nem győzte! 


A PRÍMÁS: Mit akar ez a zsidó? Háborodott az elméje? 


EFRAIM: Valóban kegyelmességed, háborodott... Mert én csak egy öreg szegény 
tudós vagyok, aki olyan jól tudom, hogy mit kellene valakinek megtenni, de én hiába 
vonszoltam fel magamat a zsidó utcából a Szentgyörgytérre, egész a Duna felé néző 
várfalig... De én csak beszélek egyebeket és a drága perceneteket elvesztegetem. (Ujra 
kitör.) A zsidók mindnütt hasznára és előnyére vagynak az országoknak. A pápa nem 
kocódik velük, engedi, hogy szeme előtt éljenek és kereskedést vigyenek, mint a 
méhkosárba a méhek, gyűjtsenek s gyarapodjanak. A császárok, az egyház védői 
öregbítik a francia, angliai, lengyel, flandriai, svéciai, hollandus királyok, avagy az talián 
hercegek hagyják, hogy a zsidók, mint eleven fa virágozzanak. 


A PRÍMÁS: Mit akarsz öreg ezen kerengő beszédekkel? 


EFRAIM: Ugyanezt reményeljük Eminenciádtól, avagy király urunktól és minden 
szegeletkövétől az országnak, hogy engedi a zsidóknak, hogy szabadsággal pihegjen, 
lehelljen ... 


A PRÍMÁS: Megengedem öreg. Adjatok neki egy kupa bort, hadd örüljön ő is. 


EFRAIM (meghökken s szinte visszatántorodik, aztán elönti a méreg): Ki kért tőled 
kupa bort! Nem kell a borod, nem kell az ételed!... 


A PRÍMÁS: Mit beszélsz! Bolondos! (Ráemeli buzogányát): Dobjátok ki. 


EFRAIM: Jaj az Isten népének, ha elhagyják szószólói, de százszor jaj, ha olyan 
nyitja érte szóra száját, akinek viaszból van a nyelve és nagy dolgokra sár az elméje. 


A PRÍMÁS: Adjatok neki egy kupa bort no. 


EFRAIM: Megbódult, eszelős, lassú az elmém, tompa, életlen, tunya, rest, erőtelen, 
zsibbadt, hívságos, henye, elpuhult, észben szűkölködő! Ő, én balgatag, nem teljes esző, 
bezzeg nagy bennem a hizlalt ostobaság, a kövér butaság, a rühes, varas hülyeség, tele 
gondolatlansággal, értetlenséggel, serény a bárgyúságban, hamar az ostobaságban! Phi, 
ilyen ember, tudós férfiú, aki tudja a múltat és a jövendőt és megfejti az írásokat, amiket 
összehordanak a világ minden tája felöl. A csodák ideje még nincsen itten. Nincsen még 
itt a csodák ideje... Siralmas hangon kiáltok és keserves panasszal! Szemem könnyeivel 
siratom a dicső népet, amely száz meg száz esztendőkig él minden népek gúnytárgyává 
váltan és ül szótlanul a sötétségben, midőn gonoszok állanak föl ellene! Az Úr elhagyta az 
ő választott népét, elhagyta az ő választott népét az Ur! (£/.) 


A PRÍMÁS: Miféle bolond volt ez? 


FORTUNÁTUS: Ne gondolj rá, kegyelmes úr, eszelős... Az éjszakai szenvedések, a 
máglyától való rémület elvette higgadt eszét e tudós aggastyánnak, akit a zsidók 
mindenekfölött tisztelnek tudományáért, de félnek tőle hirtelen mérgéért. 


A PRÍMÁS: Patvarba a zsidóval, itt jön az én kedves Drághffyné nagyasszonyom! 


ÖREG DRÁGHFEFYNÉ (jön, utána leányok. Nagy lármával támad rá az érsekre): Mi 
dolog ez érsek uram! Ilyenkor látogatóba! 


A  PRÍMÁS (joviális, — békítő hangon) Magyarország prímása mindenkor 
kötelességének hűségesen eleget tészen, de asszonyom, te kegyelmed nem! 


ÖREG DRÁGHFFYNÉ: Mi oka bennem! 
A PRÍMÁS: Hol marad már a kézcsók? (Előre tartja a kezét.) 


ÖREG DRÁGHFFYNÉ (bosszúsan ellegyinti): Kézcsók csak papot illet! Te nem vagy 
pap, érsek uram! 


A PRÍMÁS: A patvarba, prímás vagyok talán! 
ÖREG DRÁGHFFYNÉ: Még ma sem vagy bár kispappá sem szentelve! 


A PRÍMÁS: Ej na, már tudom, ha szent szagú a kezem, a menyei kenyérnél jobban 
szeretik az asszonyok! De már pispekké szentöltetem magam! 


ÖREG DRÁGHFFYNÉ: Távol legyen az ilyen istentelen beszéd. Jól mondták a lengyel 
követek, hogy náluk még szerencsés állapotok vadnak. Mert náluk van király, nálunk csak 
a király árnyéka! Náluk vagyon papság, itt csak papi mesterség. Náluk pártoskodás van, 
igaz, de itt termett annak a magva. Itt erdő az ármánykodás, ha náluk bozót! Egy nincsen 
Magyarországon: törvény! 


A PRÍMÁS: Még egy nincs asszonyám!: pénz?... Azért vagyok itt most is! 
Orvosszerért! Az ország testét elborító sebek gyógyítására! 


ÖREG DRÁGHFFYNÉ: Mi légyen az. 


A PRÍMÁS (Fortunátusra mutat): A pénzl!... Jó fiú ez bestye Fortunátus, ha 
megvágják is, nem vére csorran, hanem aranya. 


ÖREG DRÁGHFFYNÉ: Az csak olyan gyógyítás! Ha a sebet beragasztják, tíz helyen 
megújul! Megmondták a lengyel követek, hogy ezt az országot már csak külső támadás 
javítja meg, vagy lázadás! 


A PRÍMÁS: Bestye kuraf idegenek! El vélek! Eddig a hazafiakat csábítgatták, most 
meg azokat uszítják! 


ÖREG DRÁGHFEFYNÉ (sóhajt): Bár megtehetnék! De nem irgalmasak hozzánk az 
istenek! 


FORTUNÁTUS (aki közben egyre élénkebben és lelkesebben nézte az öreg 
Drághffynét, most odalép hozzá s megcsókolja a kezét.) Bocsásd meg vakmerőségemet, 
kegyelmes asszonyom, de olyan gyönyörű a te beszéded és olyan tiszteletreméltó a te 
arcod: mintha magyari nemzetünk patrónáját hallanám! 


A PRÍMÁS (nevet): Hitemre, igaz! 


ÖREG DRÁGHFFYNÉ: Hiába hízelkedsz, most bátor elmetszették köteledet, de rád 
kerül a sor, ha nyakban való amulétum orvosságod van is!... Ó a gonoszok 
megmenekülnek, csak az igazak szenvednek ártatlanul. 


FORTUNÁTUS: Kegyelmes asszony, ha gonosz ember vagyok és mégis 
megszabadultam, az csak ama nagy gonosztevőnek történetét újítja, akiről egy igen szép 
prédikációt tudok! 


ÖREG DRÁGHFFYNÉ: Prédikációt? 


A PRÍMÁS: Csak prédikációt ne, mert én a prédikáción elalszom! (Nevet; 
Drághffyné feddően néz rá, a lányok széke körül csoportosulnak.) 


FORTUNATUS: Vala egy király, kegyelmetes nagyasszony, rómaiak között. Úgy 
híjták, hogy... Asmodeus. És ily törvényt szerze: ha valaki, halálraítélt ember, neki három 
olyan igazat mondana, kinél nagyobb igazat senki sem tud: annak elengedi a 
halált!...Történek azért, hogy egy vitézt hoznának eleiben, akit vétkeiért akasztófára 
ítéltek az ítélő bírák! Monda a király: Szerelmes barátom, tudod-e a törvényt? Tudom, 
feleli az ember és örömest beteljesítem. Mondjál azért három olyan igazat, kinél 
nagyobbat ember nem mondhat!... Feleli a bűnös: első igaz, hogy én mióta élek, mind 
gyermekségemtül fogva gonosz ember voltam!... Másik igaz: én itt, uram király, igen 
kényelmetlenül erezem magam!... Harmadik igazam: ha én innen elmegyek, soha én ide 
magam akaratjával többet nem jövök!... És monda a király: bizony te bölcsen 
megszabadítád magadat, hát menj el! 


A PRÍMÁS: No ez ugyan megesett! 


FORTUNÁTUS (egyre jobban az öreg Drághffynénak beszél): Szerelmes atyámfiai, 
lélek szerint! Gondoljátok-é kit értsünk e királyon? Magát a felséges Uristent! ki ily 
törvényt szerze: hogyha valamely gonosztevő az örök ítéletre kerül, mondjon három 
igazat s megszabadul!: de olyan igazat, hogy pokolbeli ördög annál nagyobb igazat ne 
mondhasson. Mondja azt, hogy ő nagy bűnös! és minden bűnéről tegyen penitenciát! 
Másodszor vallja meg, hogy neki az ő bűnei igen kellemetlenek és harmadszor, ha 
bűnéről feloldoztatik, fogadja meg, hogy soha többé akaratja szerint ebbe az állapotba 
nem kerül! Hanem ezekután istennek szent parancsolatja szerint akar élni, kinek 
beteljesítésére aggyon malasztot és segödelmet az atya, fiú és szentlélek örök élő Isten, 
mind örökkülörökké ámen. 


MIND (keresztet vetnek): Ámen. 


ÖREG DRÁGHFFYNÉ: Édes fiam, nem állanál be hozzám papomnak? (A prímás 
nevet.) Vagyon nékem tizenkét udvari papom, de mindet oda adom érted! 


A PRÍMÁS: Ebhájbul szalonna, Fortunátusból pap. 


A PRÍMÁS (feláll): Prédikálj még egyet előttem: felszenteltetem magamat fejtűl 
bokáig!... De igazán, fiúk, ha a pápa bíboros kalapot küld, felszenteltetem magam pappá, 
püspökké, akár Krisztussá is. 


ÖREG DRÁGHFFYNÉ (ülve marad, csókra nyújtja a kezét Fortunátusnak): Hol 
tanultad a szép prédikációt? 


FORTUNÁTUS: Itt tanultam, bűneim termettek! Magamról prédikálok, mert én 
tettem ama fogadást! Tanúm a szolgám, nagy penitenciában ültem itt mind estétől fogva. 
Az Isten igéje lőtt nekem méreg ellen való orvossággá! Már ezután csak őrző angyalaim 
lesznek, mert köröskörnyül megperzselte a lelkem a tűz, a pokolnak tűzből-fonott 
kalárisa. Immár oly asszonyokra vágyakozik a szüm, akik megértik az igét és 
meghallgatják az Isten sugallotta szókat. 


ÖREG DRÁGHFFYNÉ (feláll, bizonytalanul, fél; hogy más is megérti mit mond, de 
Fortunátusnak tudtára akarva adni beleegyezését): Ha tudsz még avagy egy prédikációt, 
jobb időkben eljöjj, meghallgatom!... 


FORTUNÁTUS: Kész szívvel asszonyom! (Megcsókolja az öreg Drághffyné kezét.) 


A PRÍMÁS: No tekergő beszédű, te ugyan  megszabadultál! (Vállára üt 
Fortunátusnak.)De most jön az igazi flastrom! Ne félj, mert elviszem atyám- 
nénjét! (Nevet s karon fogja az öreg Drághffynét, aki megdöbbenve áll szemben a 
menyével.)Ez az én jó leányom! (Homlokon csókolja Drághffynét s az öreg 
Drághffynéhoz): Most elviszem kegyelmedet asszonyom, elrablóm, mint Hunor és Magor 
a Dul király leányait!... Eb az inge! Hadd maradjanak egy kicsinyég utoljára tanútalan. 


DRÁGHFFYNÉ: Nincs szükségem, atyám, tanútalan beszédre! Azzal a könyörgéssel 
jövök eminenciád elé, méltóztassék engem felvenni valamely apáca kolostorba, holis 
bűneimért elegendőképpen penitenciázhatok, örömeimért szenvedhetek, bánataimért 
vigasztalódást nyerhetek! 


ÖREG DRÁGHFFYNÉ: Jó szívvel hallom gyermekem e szókat. (Megcsókolja.) 


A PRÍMÁS: Hát akkor én úgy jöttem, mint a zivatar! Mennydörgéssel robbantam be, 
szivárvánnyal megyek el! Tessék! Papot csinálok a zsidóból, apácát az anyácából, 
ellenségből barátot, a fiúból leányt!... (Az öreg Drághffyné-hoz): Csak kettőnkből 
csinálhatnék még egyszer fiatalt! 


ÖREG DRÁGHFFYNÉ: És a prímásból papot! 


A PRÍMÁS (derékon érinti az öreg Drághffynét): De még úgy fodorítom, mindakettő 
meglesz! (Elmennek.) 


FORTUNÁTUS (zavarban van. Először igen kényelmetlenül érezte magát, mikor azt 
gondolta, hogy egyedül marad Drághffynéval. Mikor annak a vallomását hallotta, 
megnyugodott és megkönnyebbült. Aztán mikor egyedül maradnak, szilárd és elszánt 
arccal készül arra, hogy adni fogja a hű szerelmest): Kegyelmes asszonyom! (Gyöngéden 
karon fogja s a székhez vezeti.) 


DRÁGHFFYNÉ (/lehanyatlik a székbe. Más ruha van rajta. Egyszerű, hosszú, sima 
ruha. Hosszan nézi Fortunátust, aki letérdel előtte s áhitatosan néz fel reá. Lassan 
átengedi neki a kezét, amelyet Fortunátus lágyan, aztán egyre hevesebben csókolgat); 
Édes fiam... (Elvonja a kezét)... Szánlak... 


FORTUNÁTUS: Szánsz kegyelmes asszony? 


DRÁGHFFYNÉ (homlokára szorítja féltenyerét, Fortunátus a másikat ismét elfogja s 
gyöngéden simogatja): Ó, ne kényszeríts... ne bánts... Hogy mondjam el neked, mit 
rontott rajtam ez az éjszaka! Hogy feküdtem bajtalan betegen, mégis megbágyadva, 
mintha kórság gázolt volna le. Úgy egymagámban, olyan mindenkitől elszakítva! Úgy 
még nem voltam soha!... Eddig... voltak reményeim! Voltak örömeim is, voltak bánataim 
is: volt életem, ami tele van jóval, rosszal... Már semmim nem maradt!... Nincs már egy 
meleg nap, egy nyugodt házidélután... Nincs már a jövőmben egy gyönyörű óra, egy 
nagyszerű csók! Nincs már sehol ott valahol, ami elkövetkezik abban az időben, nincs 
semmi, semmi!... S ahogy ott feküdtem erőtelen és viaskodtam elevenség nélkül, éktelen 
beszéddel mondtam el magamnak, hogy olyan vagyok, mint az árnyék... Hogy vegyek 
magamra, én, már, most, magamat megadottén, nagy harcot, nagy munkát!... (egy 
percig beletemeti arcát a Két tenyerébe, lehajolva maga elé, aztán rémülten): Nem, nem, 
édes fiam, ne könyörögj, ne kínozz! Ne gyötörd magad! Késő, késő, késő! Most találkozni, 
mikor túl vagyok a friss merészség bolyókás együgyűségén... Mindennek vége! Már nem 
vár rám egyéb, csak elfogyok, elhervadok, míg eléggé megsiratom, megkesergem elmúlt 
örömeim temérdek bőségét! (Sír.)Dörög nekem az ég s meghasad lelkem a 
zengéstől... (sír, hirtelen égő szemmel fölriad) menj, menj! Átengedlek nekik! Válaszd azt, 
amelyik közelebb van szívedhez! Nekik adlak és értük lemondok rólad! Meghiszem annak 
a gyermeknek, hogy bőkezű és termékeny szerelmével meg tud tartani téged magának. 
És már látom milyen büszkén jelenik meg oldaladnál a világ előtt, mint egy istenasszony! 
Dicsértessék és hírré kiáltassék ez a szerelem és adassék neki tisztelet, becsület!... De ha 


az ellenségek feltámadnak és kákognak, mint a varjak: jaj, ha te boldogtalan, ha 
visszahullasz apáid sötét ghettójába, ó, meghiszem annak a másiknak is amit Ígért, annak 
a másik szegénynek, hogy élni tud és dolgozni neked és örömet ülteti számodra a 
kőszirten és boldogságot ád neked a boldogtalanság kijelölt házában!... Csak én mit 
tegyek, én mit tegyek hit és bizodalom nélkül... (Átöleli a fejét és sír.) 


FORTUNATUS: Lélek, virág, őrzőangyal... 


DRÁGHFFYNÉ: Nem, nem, nem vagyok már az! Nem vagyok őrző angyalod!... 
Elbocsátanak! Elbocsátalak, barátom! Ész, okosság, lélek, jókedv maradjon tebenned! 
Tudd meg, tudod, hogy szerettelek, hogy imádtalak! Akkor is, mikor tapostam rajtad, 
mint a csigán, és meggázoltam a lelkedet, mint a virágkertet! De mit tudtam én, ki vagy 
te és ki vagyok én! Tegnap, ó csak tegnap nyílt meg a szemem, s azok a gyermekek 
nyitották meg, akik előlrepültek és meghaladtak engem mindenben: de legjobban a 
szeretetben! a szerelemben! A kín szorongatja össze a szümet! (Két tenyérrel eltartja 
magától a Fortunátus fejét.) Mondd, melyiket választod! Főhajtással reá intek, 
bármelyiket! Nem állok utadba, útjába és megengedem, reá hajtok! 


FORTUNÁTUS: Egyiket sem választom, asszonyom! 


DRÁGHFFYNÉ (szenvedélyesen megöleli a nyakát): Szerelmesem! Eszeveszett 
lélek! Tudtam! Vártam! De nem remény lettem!... Nem hiszem! nem hiszem! Vigasztalni 
akarsz! Szerelemmel fel gyullasztani újra a lelkem, álnok vagy te s ha elmegy 
szememből, megcsalsz! 


FORTUNÁTUS: Esküszöm, asszonyom! 


DRÁGHFFYNÉ: Ne esküdj! Ne esküdj!... Értsd meg a szómat, te gyermek, te bolond! 
Én tegnap tébolyult voltam, eszetlen, őrültségeket beszéltem és hazudtam!... Értsd meg, 
amit mondok! Én szeretlek, én imádlak, de nem megyek veled a kárhozatba! ha 
üdvösség lesz is valaha belőle! Tudd meg hát, hogy el leszünk szakítva egymástól! Ti 
férfiak oly ostobák vagytok, azt hiszed, a titkos folyosók örökre megmaradnak! Barátom, 
azokat már be is rakták! Kővel, amit a legszerelmesebb ujjakkal sem tudunk többet 
kivájni!... És én nem lehetek neked egyéb! Én nem lehetek a te furcsa, bolondos, 
hihetetlen életednek részese! Nem lehetek a te párod, jóban, rosszban a te társad! Csak 
messziről gondolhatok és csak a kemény kőfalak közül gondolhatok rád! Csak a híreket 
leshetem felőled és csak a szívemet marhatom miattad!... Elmegyek, elmegyek én! És 
nem kötlek meg esküvel: élj, barátom! élj, ahogy tudsz, ahogy lehet! Boldog, és vidám 
életet! A nagyisten gazdagon gondoskodott rólad! Két fiatal lányt, istennek szárnyas 
angyalait küldötte neked! Válassz! 


FORTUNÁTUS: Soha, asszonyom! 


DRÁGHFFYNÉ (fellélegzik): Soha!... Milyen igen-igen boldoggá tettél evvel a kis 
szóval! Soha. Halóféltben voltam, éltigvaló bánatban fetrengve, már édes öröm járja át 
csontvelőimet, már gyönyörű és kedves érezések támadnak bennem, már könnyeimet 
töltöm örömemben!... Ó te nagy déliek, te erős és dicső szív! Hogy háláljam meg 
istenemnek, hogy benned kipótolt mindent, amivel a sors kegyetlenül sújtott! amivel az 
irigy pokolbeli ördögök gyötröttenek! Megengeszteltetett a szívem és újra felvidult 
előttem a boldogság bujdosó csillaga! Drágám nekem, add csókodat még egyszer! 


FORTUNÁTUS (odakúszik az ölébe s hevesen csókolja.) 


DRÁGHFFYNE: Emlékül ezt! Emlékezetül! Egy csókot, ezt, ezt, még ezt a csókot 
örök emlékezetre! Elég ennyi emlék neked tőlem? Te kedves 
gyermekem! (Szeszélyesen.) De én akarok neked valamit adni, valami csekélységet! Kell, 
hogy valami amulétumod maradjon, amit nyakban viselj, vagy abban a te gyönyörűséges 
sárga, sáfrányszín, aranyszín, tündöklő házadban megőrizz, amit én nem látok többé 


soha! csak lelkemben ha átrepülöm a mérhetetlen nagy időket, a kősziklánál keményebb 
faladat... vasas dárdáknál borzasztóbb tekintetét férjem uramnak, mely örökre fogva 
tart... Mi kell neked, mi kedves teneked, vigy valamit ebből a házból, a környékemről, 
belőlem!... Nincs semmi, amit megtagadhatnék tőled, kevély szerencsémnek mindenható 
mestere! 


FORTUNÁTUS (szólni akar, aztán elhallgat) 


DRÁGHFFYNE: Na, na, szólj én édesem! (hozzá hajol s cirógatja, becézi) Látom, 
hogy van valami amit szeretnél, ó hogyne is volna! Kell, hogy te is csak azt akard, amit 
én, hogy a te elméd is éppen úgy forduljon, fodorodjon, mint az enyém! No szólj, szóllalj 
meg, én kedvesem! 


FORTUNÁTUS: Úrnőm, egy kicsinyded ajándékot szívesen elvinnék... Van neked 
egy kis cseléded kis szolgáló leányod... A neve, ha jól értettem, Perzsi! Add azt nekem. 
Kedves és kicsiny, és a tied volt. Rólad fog beszélni s érted szívesen gondoskodik rólam... 


DRÁGHFFYNE (elsápadt s hosszú, ijedt hallgatás után): Legyen a tied. 
FORTUNÁTUS: Köszönet és hála!... 


DRÁGHFFYNE: Á, á! hogy megcsillogott a szemed! Nagyon felragyogott a 
pillantásod! Te nyomorult! Te nyomorult! Megint megcsaltál, álnok zsidó! Te 
szentségtelen, leselkedő, kegyetlen, te vad természetű, pártütő, urára támadó háládatlan 
nemzetség Isten szétszórta faj! De vigyázz, mert újra kikiáltok az ablakon, hogy máglyára 
a zsidóval! De most nem menekedsz! te fajtalan! Távozz! Távozz szememből, meg ne 
érints! Dögleletes a levegő tőled, pestis van a pillantásodban! Egy cselédért, egy rongy 
kis dögért elcserélsz e! Álnokmester, kiszámítottad, hogy én már mit sem adhatok, de 
egy cseléd, az adhat valamit! Hogy micsoda irtóztató tusakodással vívtam magammal, 
hogy lemongdjak róla, a sánta lelkű álnokmester! Azt hittem, megszakad a lelkem, de ha 
azt mondod, hogy ez kell neked, ez a szenteskedő éredetlen eszű Benigna, avagy a 
másik, a gyűlöletes, a félelmetes zsidólány nem szóltam volna egy igét is, mert 
megkarcoltam magammal és imádkozni bújtam volna el a világ fenekére... De hogy ez a 
semmirekellő, konyhabűzzel itatott dög kell neki!... Utálatosság! Vigyázz, mert keresztet 
húzok minden számításodra! mert ha nincs erőm élni, van erőm bosszút tenni! 
Mélyebben nem gyaláztanak meg asszonyt még soha! 


FORTUNÁTUS: Boldogtalan asszony! 


DRÁGHFFYNE: Valóság, hogy az vagyok! (kiszól) Küldjétek be a 
lányt! (visszasiet) Válj köddé, hogy ne lássalak, mert megcsúfoló szerencsém vagy te, 
esztelenül tréfás, hivalkodóan csúfoló szerencsém! üres, és hiában való, tántorgó, 
halálos, gonosz szerencse vetett elém, hogy legyek boldogtalanabb az élet 
sepredékeinél, és nyomorultabb önmagámnál! (Perzsi jön.) De nem leszek méltatlan a 
vérhez, amely bennem buzog: rettenetes leszek, de felséges, mint az arkangyalok! (e/.) 


FORTUNÁTUS (int Perzsinek, hogy maradjon.) 


PERZSI (egy ideig csöndben vannak): Jaj uram, nincs nekem időm! Dolog van 
odafenn! 


FORTUNÁTUS: Kedves kicsiny madár! (megsimogatja az arcát). Csicsergő kis 
jószág! 


PERZSI: Jaj, mi van ott, a nagy pap úr, meg a mi kegyelmes urunk, úgy isznak, mint 
két csárdai cimbora! 


FORTUNÁTUS: Perzsi, nekem adott asszonyod, készülj. Most mindjárt megyünk. 
PERZSI: Megyünk? Osztán hova? 


FORTUNÁTUS: Haza. Az én palotámba. Ezután nálam leszel, az én kis 
gazdasszonyom. 


PERZSI: Ó biz a nem igen. 

FORTUNÁTUS: Mondom, velem jössz. 

PERZSI: De ha mondom, nem! 

FORTUNÁTUS: Micsoda! 

PERZSI: Á, van eszembe elmenni! Nem tudnék én megszokni másutt. 
FORTUNÁTUS: Te balgatag, tejbe-vajba fürösztelek, selyembe, aranyba járatlak! 
PERZSI: Á, maradjon csak mindenki olyan ruhába, amilyenbe született! 
FORTUNÁTUS: De hallod! te ostoba!, szeretni foglak! 

PERZSI: Á, szeret engem mindenki! 

FORTUNÁTUS: Én vagyok Fortunátus! Hát nem tudod, ki vagyok én! 
PERZSI (nem szól, csak nevet s a vállát rángatja.) 

FORTUNÁTUS: Mi, mit beszélsz! 

PERZSI: Én fél ölem... Egykutya az, akármelyik csak férfiember legyék! 


FORTUNÁTUS: Hát nem érzed, hogy én más vagyok, mint a többi férfi? Hát nem 
érzed, hogy csak úgy sugárzik belőlem, hogy én vagyok a Fortunátus! Szerentsés Imre 
vagyok én! Minden lány, minden asszony utánam néz az ablakon és jobban szeretik az én 
elvetett rongyaimat csókolgatni, mint a feszületet! Más, van egy millió, száz millió, de én 
csak egy vagyik! Nézz rám jól, mégegyszer! hát olyan vagyok én, mint más? 


PERZSI: No bizony! Magának is a két szeme közt van az orra! 
FORTUNÁTUS (a meghökkenéstől nem bír szólani.) 


PERZSI: Szeretném tudni, ugyan mi van rajta, olyan különös! Azér hogy csupasz a 
szája, nem gyerek kend galambom! 


FORTUNÁTUS (homlokára csap): Megvénhedtem!... Egyszerre szétfoszlott a 
varázs!... Ha egy gyermek elkiáltja, hogy szamárfüle van Midás királynak, az egész világ 
kacag rajta! De talán nem én nem kellek neked, hanem van már valakid! aki 
megbabonázott, valami pedrett bajszú, valami kifent legény, káromkodós, iszós, táncos, 
hej aki áldója! Mi? 


PERZSI: Á nincsen nekem senkim, nem kell nékem senki! Tessék engem békin 
hagyni! Osztán ha kéne valaki, akkor se kéne maga. 


FORTUNÁTUS: Végem!... Te senki, te semmi teremtés... Miattad kiket dobtam el! 
Meg kellene fojtanom, meg kell némítani, hogy ki ne kiáltsa! Rajtam kiád egy 
cselédlány!... El fogok tűnni, mint a köd. Minden elfelejti, ki voltam, mi voltam! Már az 
ablakok zárva maradnak, ha végig megyek az utcán, a templomban nem hallok 
sóhajtásokat mögöttem gyönyörű asszonyi ajakokról... És nem érzem egész testemben a 
női szemek perzselő sugárzását s nem fogok tékozolni drága szívekben! Oh, miikor ma 
kora aggságomra gondolék, ingyen sem véltem, hogy itt a levélfogyasztó ősz, a csupasz 
ágú tél. Magam megéreztem hát végiemet! mint a nemes vad, ki rejtekbe vonul 
meghalni! (felugrik) Nem! Nem adom meg magam! sorsomnak könnyen! Mi bosszút áll 
rajtam az asszony? Kevélyen, mint az árkangyal! Jobbik eszem, térj meg!... 


DRÁGHFFYNÉ (belép, a vállára teszi a kezét): Barátom... 
FORTUNÁTUS: Asszonyom! 


DRÁGHFFYNÉ: Fortunátus... menj, szabad vagy... boldog... feloldva minden alól... 
Óh, mi gyenge és nyomorék asszonyi állatok, hogy mi mindig nyerni és soha veszteni 
nem akarunk... Mindig zsarolni, soha lemondani, míg itt nincs a kiváltó mély halál... Menj 
Fortunátus, várnak a Rákoson a rendek... vidd a millió pénzt... most ők vannak soron... 
Millió vidám perceket árultál eddig boltodban zsidó, hívságos némbereknek... távozz, mint 
az bolygó égiállat, aki után füst és kénkőszag marad és fekete setétség... 


FORTUNÁTUS: Asszonyom! 
DRÁGHFFYNÉ: Egy szót sem Fortunátus... (az ajtón kiint): Jöjjetek! 
BENIGNA ÉS DINA (rémült, mindent értő arccal jönnek be.) 


DRÁGHFFYNÉ (előre meredve, Fortunátustól sápadtan elhúzódva néznek rá): Isten 
áldjon... 


FORTUNÁTUS (becsavarja arcát fekete palástjába s lehajtott fővel el) 


DRÁGHFFYNÉ (mély , csönd. Akkor  Benigna felzokog):  Gyermek!... (Dina 
halálsápadtan, szédelegve megmozdul): Keblemre gyermekek... hisz egyformán szerettük 
mind a hárman őt... 


(Függöny lassan le.) 


